title: Kalajoen Kristillinen Opisto

text: Kalajoen Kristillinen Opisto on 1942 perustettu kansanopisto, joka sijaitsee Kalajoen keskustassa. Kalajoen Kristillisellä Opistolla on toimintaa myös Oulussa ja Kangasalla (Heinäkallion leirikoti). Opisto omistaa Kalajoella toimivan Päiväkoti Arkin. Opiston ylläpitäjä on Kalajoen Kristillisen Opiston Kannatusyhdistys, johon kuuluu sekä henkilöjäseniä että yhteisöjäseniä. Opiston taustayhteisö on Uusheräys.


title: Kalajoen Kristillinen Opisto

text:
Kalajoen Kristillisen Opiston arvopohja muodostuu kristillisestä maailmankuvasta ja ihmiskäsityksestä, johon yhdistyvät herätysliikkeen perinne sekä kestävän kehityksen periaate.
Uusheräyksen perinne näkyy Opiston toiminnassa yhteisöllisyyden korostamisessa, matkalaulu- ja seuraperinteen ylläpitämisessä ja osallistumisessa evankelisluterilaisen kirkon toimintaan. Uusheräyksen perinteestä nousee myös lähetystyön aktiivinen tukeminen ja sen näkyvä asema Opistolla.


title: Kalajoen Kristillinen Opisto

text: Kestävän kehityksen mukaisesti Opisto ottaa huomioon ekologiset ja eettiset kysymykset. Erityisesti kestävä kehitys näkyy Opiston toiminnassa aktiivisena yhteisöllisyyden ja osallisuuden kehittämisenä sekä vastuullisina hankintoina. OKKA-säätiö on myöntänyt Kalajoen Kristilliselle Opistolle Oppilaitosten kestävän kehityksen sertifikaatin vuonna 2018.


title: Kalajoen Kristillinen Opisto

text:
Kalajoen Kristillinen Opisto järjestää aikuisten perusopetusta, lisäopetusta, ammatillista koulutusta ja vapaan sivistystyön koulutusta. Kurssitarjonta painottuu hyvinvointiin, kasvatus- ja sosiaalialaan, taiteisiin, seurakuntatyöhön, teologiaan sekä kansainvälisyyteen. . Opistossa voi suorittaa seuraavat tutkinnot:
Kalajoen Kristillisessä Opistossa opiskelee vuosittain n. 200 opiskelijaa tutkintotavoitteisessa koulutuksessa ja n. 2300 lyhytkurssien opiskelijaa.


title: PGNiG

text: PGNiG S. A. eli Polskie Górnictwo Naftowe i Gazownictwo Spółka Akcyjna (suom. "Puolalainen öljynporaus- ja kaasuteollisuusosakeyhtiö") on puolalainen kaasu- ja öljyteollisuuskonserni. Yhtiö on Puolan suurin maakaasun maahantuoja ja jakelija.


title: PGNiG

text: PGNiG on perustettu vuonna 1982. Konsernin pääkonttori sijaitsee Varsovassa. Vuonna 2016 konsernin palveluksessa oli noin 25 300 työntekijää.


title: PGNiG

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla yhtiö oli vuonna 2017 sijalla 1117. Se luokiteltiin tällä listalla neljänneksi suurimmaksi pörssiyritykseksi Puolassa. PGNiG-konsernin markkina-arvo oli 8,6 miljardia Yhdysvaltain dollaria (toukokuussa 2017) ja liikevaihto 8,41 miljardia USD (2016). Yhtiön osake noteerataan Varsovan pörssissä, jonka WIG20-osakeindeksissä pankin osake on painoarvoltaan kymmenen merkittävimmän joukossa (13. helmikuuta 2018 paino 4,8 %).


title: PGNiG

text: Vuonna 2016 PGNiG:llä oli 6,9 miljoonaa asiakasta kaasuverkostossaan ja näille toimitettiin 10,9 miljardia kuutiota (bcm) maakaasua. Vuonna 2016 yhtiö myi yhteensä 24,3 miljardia kuutiota maakaasua. Tästä määrästä yhtiön maahantuomaa kaasua oli 11,5 bcm ja Puolan sähköpörssin (Polish Power Exchange, PPX; pörssiyhtiö) kautta välitettyä 9,1 bcm. PGNiG:lla oli tuolloin 3,2 miljardin kuution kaasuvarasto. Yhtiö tuotti vuoden aikana itse 4,4 bcm maakaasua; yhtiöllä oli Puolassa 54 maaöljyn ja -kaasun tuotantolaitosta. Yhteensä yhtiöllä oli yli 2 000 yksittäistä maaöljyn tai -kaasun porausasemaa (lähdettä) ja toimilupa-alueillaan arviolta 770 miljoonaa öljytynnyrillistä vastaavat (boe, á 158,987 litraa maaöljyä) öljy- ja kaasuvarannot. Yhtiön sähkön ja lämmöntuotanto tuotti vuoden 2016 aikana 3,6 TWh sähköä (tuotantokapasiteetti 1,1 GW) ja 40 petajoulea lämpöä (kapasiteetti 5,4 GW).


title: PGNiG

text: Maakaasukonsernilla on LNG-kaasuterminaali Szczecin-Świnoujścien satamassa Świnoujściessa nesteytetyn maakaasun maahantuontia varten. Yhtiö on tuonut nesteytettyä maakaasua esimerkiksi Yhdysvalloista ja sopinut LNG-maakaasun maahantuonnista qatarilaisen Qatargasin kanssa. Sopimusten johdosta LNG-terminaalin vuosikapasiteettia suunnitellaan nostettavan 5,0:sta 7,5 miljardiin kuutioon.


title: PGNiG

text: Loppuvuodesta 2017 PGNiG teki 2,2 miljardin dollarin suuruisen sitoumuksen Norjan maakaasukentiltä Tanskan kautta Puolaan rakennettavan Baltic Pipe -maakaasuputken kapasiteetin pääosan varaamisesta 15 vuodeksi (1.10.2022–30.9.2037). Baltic Pipe -hanke on Euroopan unionin energiaturvallisuuden hankelistan keskeisiä hankkeita. Kaasukuljetusten on suunniteltu alkavan siirtoputkea pitkin vuonna 2022. Hankkeella enemmistöosuudellaan Puolan valtion kontrolloima maakaasuyhtiö pyrkii vähentämään Puolan riippuvuutta Venäjältä tuotavasta maakaasusta. Putkella voitaisiin suunnitelmien mukaan siirtää Puolaan tuotua maakaasua myös Tanskaan ja Ruotsiin.


title: Lapinvehnä

text: Lapinvehnä eli lapinvehniö ("Elymus mutabilis") on heinäkasvien (Poaceae) heimoon, villivehnien ("Elymus") sukuun kuuluva kasvilaji. Se muistuttaa paljolti koiranvehnää ("Elymus caninus"), mutta lajit ovat erotettavissa toisistaan kaleiden ulkonäön perusteella.


title: Lapinvehnä

text: Lapinvehnä on monivuotinen kasvilaji ja voi kasvaa yli metrin korkuiseksi. Sen lehdet ovat noin senttimetrin levyisiä, melko rentoja ja karkeita sekä ylä- että alapinnoiltaan. Lehtitupet ovat karvaiset. Lapinvehnän kukinto on tähkä, jonka tähkylät ovat usein jonkin verran punertavia. Tähkylät ovat noin senttimetrin pituisia ja niissä on kolmesta viiteen kukkaa. Tähkylöiden kaleet ovat soikeita, kapean kalvolaitaisia ja karkeakarvaisia. Niissä voi olla myös lyhyt vihnemäinen ota. Ulkohelpeet ovat suunnilleen kaleiden kokoisia ja niiden kärjissä on selkeä vihne.


title: Lapinvehnä

text: Lapinvehnä kasvaa tunturien rinteillä, joenrannoilla ja lähteiköissä. Suomessa lapinvehnää tavataan siellä täällä napapiirin pohjoispuolella, yleisimmin Sodankylän eteläosissa ja Inarin länsiosissa.


title: Aleksis-kuoro

text:
Aleksis-kuoro on nurmijärveläinen neliääninen sekakuoro.
Aleksis-kuorolla on monipuolinen ohjelmisto koostuen kansanlauluista musikaaleihin. Kuoro laulaa pääosin suomeksi, mutta ohjelmiston osana on myös englanniksi sekä muutamalla muulla kielellä lauluja.


title: Aleksis-kuoro

text:
Aleksis-kuoron juuret ovat Nurmijärven Karjala-kuorossa, joka perustettiin jo vuonna 1998. Nykyinen Aleksis-kuoroyhdistys on rekisteröity vuonna 2010.
Kuoroa on johtanut jo vuodesta 2007 diplomikuoronjohtaja Victoria Meerson.


title: Aleksis-kuoro

text: Kuoron toimintaa tukee Nurmijärven Opisto, Nurmijärven seurakunta sekä Nurmijärven kunta.


title: Little Caesars Arena

text: Little Caesars Arena on monitoimihalli Detroitissa, Michiganin osavaltiossa Yhdysvalloissa. Siellä pelaavat Detroit Red Wings (NHL) ja Detroit Pistons (NBA). Halli valmistui vuonna 2017.


title: Little Caesars Arena

text: Hallin rakentaminen aloitettiin huhtikuussa 2015, ja sen avajaiset pidettiin 5. syyskuuta 2017. Hallin rakennuskustannukset olivat 863 miljoonaa dollaria. Halli on osa kaupungin kehittämishanketta, ja se on osittain julkisin varoin rahoitettu.


title: Little Caesars Arena

text: Halli on nimetty Little Caesars -pizzaketjun mukaan. Ketjun omistaa yksityinen Ilitch Holdings -yhtiö, joka omistaa myös Detroit Red Wings -joukkueen.


title: Punanen Viesti

text: Punanen Viesti : Sosialidemokratinen Kevätjulkaisu oli vuosina 1907–1922 ilmestynyt suomalainen sosialidemokraattinen kulttuurilehti. Työväenasian lisäksi se sisälsi muun muassa novelleja ja runoja. Lehdessä oli myös runsas kuvitus.


title: Punanen Viesti

text: Punasen Viestin ensimmäinen numero ilmestyi "Sosialistisen Aikakauslehden" kustantamana Helsingissä, jonka jälkeen lehti siirtyi Turkuun. Vuosien 1908–1909 numeron julkaisi paikallinen työväenlehti "Sosialisti" ja vuodesta 1910 lähtien kustantajana toimi Sosialistin kirjapaino-osuuskunta. Lehteä julkaistiin yhteensä 15 numeroa, sillä sisällissodan jälkeisenä vuonna 1919 se ei ilmestynyt.


title: Punanen Viesti

text: Punasen Viestin kirjoittajana toimivat lukuisat suomalaisen työväenliikkeen vaikuttajat, kuten Evert Eloranta, Eero Haapalainen, Väinö Hakkila, Otto Wille Kuusinen, Yrjö Mäkelin, Matti Paasivuori, Yrjö Sirola ja Hella Wuolijoki. Lisäksi lehdessä julkaistiin ulkomaisten kirjoittajien tekstejä. Kuvittajina toimivat muun muassa Edvin Lydén, Ragnar Ungern, Ola Fogelberg ja Ilmari Kaijala.


title: Punanen Viesti

text: Vuoden 1918 numeroaan varten lehti tiedusteli 80:lta suomalaiselta eri alojen taiteilijalta heidän näkemystään taiteen ja työväestön suhteesta, mutta sai vastauksen vain kymmeneltä. Vastanneiden joukossa olivat muun muassa kuvanveistäjä John Munsterhjelm sekä taidemaalarit Yrjö Ollila ja Santeri Salokivi.


title: Punanen Viesti

text: Vuosien 1907–1915 päätoimittajaa ei ole ilmoitettu.


title: Tilanne (lehti)

text: Tilanne oli vuosina 1961–1966 Helsingissä ilmestynyt sosialistinen aikakauslehti, oman määritelmänsä mukaan ”riippumaton, sosialistinen, humanistinen kuukausilehti”. Se ilmoitti pyrkimyksekseen työväenliikkeen yhtenäisyyden edistämisen sosialismista käytävän vapaan keskustelun avulla. Lehden päätoimittaja ja perustaja oli Jarno Pennanen. Hän oli toiminut aiemmin kommunistisessa ja kansandemokraattisessa liikkeessä, mutta oli kääntynyt niiden kriitikoksi ja tämä näkyi myös "Tilanteessa", jossa arvosteltiin Suomen Kommunistisen Puolueen (SKP) johtoa, neuvostososialismia ja dogmaattista marxismi-leninismiä.


title: Tilanne (lehti)

text: "Tilanne" pyrki tuomaan esiin länsimaisten kriittisten sosialististen ajattelijoiden, kuten Erich Frommin ja Leszek Kołakowskin näkemyksiä. Myös C. Wright Millsin ja Antonio Gramscin teorioita esiteltiin. Lehdellä oli vahva kulttuuripainotus ja siihen kirjoittivat muun muassa Raoul Palmgren, Elvi Sinervo, Anja Vammelvuo, Arvo Turtiainen, Esa Adrian ja Ywe Jalander, joista monet olivat kirjoittaneet myös pari vuosikymmentä aiemmin ilmestyneeseen "40-luku"-lehteen. Monet "Tilanteeseen" kirjoittaneista kuuluivat joko vasemmistolaiseen taiteilijayhdistys Kiilaan tai samoihin aikoihin lehden kanssa perustettuun Faros-seuraan. "Tilanteen" ja Faros-seuran on sanottu olleen ensimmäisiä uusvasemmistolaisuuden edustajia Suomessa.


title: Tilanne (lehti)

text: "Tilannetta" julkaisi alkuun kustannusyhtiö Maa-ja-kuu ja myöhemmin ”Sosialismin tutkimussäätiö”. Sen salaisena rahoittajana oli oikeistolainen säätiö Suomalaisen Yhteiskunnan Tuki (SYT), joka yritti käyttää sitä kommunistien rivien hajottamiseen. On huhuttu, että "Tilanne" olisi saanut samasta syystä rahoitusta myös Yhdysvaltain tiedustelupalvelu CIA:lta. SKP ja Neuvostoliitto suhtautuivat "Tilanteeseen" vihamielisesti. SKP perusti vuonna 1964 Pentti Saarikosken päätoimittaman kulttuurilehti "Aikalaisen" saadakseen "Tilanteelle" uskottavan kilpailijan.


title: Tilanne (lehti)

text: "Tilanteen" ilmestyminen oli epäsäännöllistä. Vuonna 1962 sitä ilmestyi 12 numeroa, mutta vuonna 1966 vain viisi numeroa. Viimeinen eli jäähyväisnumero ilmestyi vuoden 1967 alussa. Pennanen lopetti lehden osittain siksi, että SKP:n ja SKDL:n sisällä käynnistyneen uudistumisen ja uuden kansanrintamahallituksen muodostamisen jälkeen hän katsoi lehden tavoitteet saavutetuiksi. Jotkut aikalaiset arvioivat lehden todella vaikuttaneen vasemmiston voittoon vuoden 1966 eduskuntavaaleissa ja kansanrintamayhteistyön käynnistymiseen.


title: Michael Owen (kirjailija)

text: Michael Owen on usean australialaisen kirjoittajan yhteinen kirjailijanimi. Heitä ovat olleet ainakin R. Wilkes Hunter, J. E. Macdonnell, C. J. McKenzie.


title: Pekurinkulma

text: Pekurinkulma on Oulun Pokkisen kaupunginosassa, kävelykatu Rotuaarin varrella sijaitseva liike- ja toimistorakennus. Jugendtyylisen rakennuksen on suunnitellut arkkitehti Valter Thomé vuonna 1910, Pohjoismaiden yhdyspankille (PYP). Rakennusta laajennettiin vuonna 1991.


title: Pekurinkulma

text: Vuonna 2008 Oulun Osuuspankki möi Pekurinkulman hollantilaiselle kiinteistösijoitusyhtiö Redevco:lle 18,7 miljoonalla eurolla. Keskinäinen Eläkevakuutusyhtiö Ilmarinen osti Pekurinkulman Redevcolta vuonna 2012. Kauppaan kuului kiinteistö tontteineen.


title: Pekurinkulma

text: Pekurinkulmasta on läpikulku viereiseen rakennukseen, jossa toimi aikaisemmin Stockmann-tavaratalo.


title: Pekurinkulma

text: Rakennuksessa on muun muassa pikaruokaravintola McDonald’s, joka on toiminut samalla paikalla vuodesta 1996.


title: C. J. McKenzie

text: Cecil James (C. J.) McKenzie (1925 Tumut, Tumbarumba area, Uusi Etelä-Wales, Australia – 21. elokuuta 2003 Uusi Etelä-Wales, Australia) oli australialainen kirjailija. Hän työskenteli kustannustoimittajana Horowitzilla. Hän kirjoitti myös nimillä Michael Owen, Kane ja Mike Boone.


title: C. J. McKenzie

text: McKenzie kirjoitti muutamia Carter Brown -kirjoja Alan Yatesin ollessa vuonna 1958 ulkomailla.


title: Andrea Sacchi

text: Andrea Sacchi (30. marraskuuta 1599 – 21. kesäkuuta 1661) oli italialainen taidemaalari tyylisuuntanaan klassismi. Hän syntyi Nettunossa ja kuoli Roomassa.


title: Andrea Sacchi

text: Sacchin isä Benedetto oli myös maalari, mutta hänen osaamisensa ei ollut kovin kattavaa. Benedetto opetti aluksi poikaansa, mutta tämän kehityttyä paremmaksi Sacchi sai opettajakseen osaavamman taiteilijan Francesco Albanin, jonka luona oli Bolognassa. Kun Sacchi palasi Roomaan vuonna 1621 hän työskenteli siellä loppuikänsä, käyden vain lyhyillä matkoilla Pohjois-Italiassa ja vuonna 1640 Pariisissa. Uransa alkuaikoina mesenaatti Antonio Barberini auttoi Sacchia tilaamalla tämän taidetta Rooman kirkkoihin.


title: Andrea Sacchi

text: Sacchin Bolognalainen koulutus sai tämän kiintymään klassismiin ja väreihin. Sacchi tutki myös Rafaelin maalauksia, ja Rafaelin taiteen vaikutus näkyykin useassa Sacchin töistä vahvasti. Hän matkusti myös Parmaan ja Venetsiaan tutkiakseen Antonio da Correggion taidetta. Kaksi Sacchin merkittävää kanvaasityötä ovat alttaritauluja, jotka ovat esillä Pinacoteca Vaticana galleriassa Vatikaanissa. Sacchi maalasi pääasiassa uskonnollisia maalauksia, mutta teki elämänsä aikana myös muutaman muotokuvan.


title: Andrea Sacchi

text: Allegoria de La Divina Sapienza (suoraan suom. Jumalallisen viisauden allegoria) on Sacchin vuosina 1629–1633 maalaama fresko Palazzo Barberinissa Roomassa. Se on Sacchin tunnetuin työ, ja se on saanut vaikutteita Rafaelin maalaamista huoneista Vatikaanin Palatsissa (Stanze di Raffaello). Toisen saman nimisen freskon on maalannut Luca Giordano.


title: Andrea Sacchi

text: Il miracolo di San Gregorio Magno (suoraan suom. Pyhän Gregory Suuren ihme) on maalattu kanvaasille vuosina 1625–1657. Se on nykyisin Pinacoteca Vaticanassa. Maalauksessa on kuvattu legenda siitä kuinka keisarinna Konstantina pyysi reliikkejä paavi Gregoryltä, niitä kuitenkaan saamatta. Sen sijaan paavi antaa toisen reliikin, jonka arvon todistaa saamalla sen vuotamaan verta.


title: Andrea Sacchi

text: Visione di S. Romualdo (suoraan suom. Pyhän Romulardin näky) on maalattu valmiiksi vuonna 1631, ja se on myös esillä Pinacoteca Vaticanassa Roomassa. Siinä on kuvattu munkkeja istumassa rauhallisesti taustalla olevan hahmon häipyessä taivaalle.


title: Karppi (televisiosarja)

text: Karppi (englanninkieliseltä myyntinimeltään "Deadwind") on suomalainen 12-osainen rikosdraamasarja, jonka esittäminen alkoi Yle TV2 -kanavalla 14. maaliskuuta 2018. Sarjan pääosissa näyttelevät Pihla Viitala, Lauri Tilkanen, Jani Volanen sekä Tommi Korpela. Sarjan on ohjannut ja käsikirjoittanut Rike Jokela. Muut käsikirjoittajat ovat Jari Olavi Rantala ja Kirsi Porkka. Sarjan ovat Ylelle tuottaneet yhteistuotantona suomalainen Dionysos Films ja saksalainen H&V Entertainment.


title: Karppi (televisiosarja)

text: Sarja kilpaili Göteborgin elokuvajuhlien TV-draamakilpailussa Nordisk Film & TV Fond -palkinnosta, joka myönnetään parhaasta käsikirjoituksesta.


title: Karppi (televisiosarja)

text:
Ennakkoarvioissa "Karppia" verrattiin tanskalaiseen "Rikos"-sarjaan.
Verkkovideopalvelu Netflix julkaisee sarjan maailmanlaajuisesti.


title: Karppi (televisiosarja)

text: Sarja myytiin maailmanlaajuiseen Netflix-suoratoistopalveluun, jossa sen ensi-ilta on 23. elokuuta 2018. Tämä on ensimmäinen kerta kun suomalainen sarja tai elokuva saa näin laajan jakelun kaupalliselta toimijalta.


title: Karppi (televisiosarja)

text: Rikosetsivä Sofia Karppi (Pihla Viitala) palaa työhönsä Helsingin poliisin murharyhmään aviomiehen tapaturmaisen kuoleman jälkeen. Työparikseen Karppi saa nuoren Sakari Nurmen (Lauri Tilkanen), joka on anonut siirtoa murharyhmään talousrikoksien puolelta. Karpin ensimmäinen tehtävä murharyhmässä alkaa rutiininomaisena katoamistapauksena. Tuuliselta rannalta löydetyt, kivelle siististi pinotut naisten vaatteet muuttuvat nopeasti murhamysteeriksi.


title: Karppi (televisiosarja)

text: Sarjan budjetti oli 3 200 000 euroa, josta Suomen elokuvasäätiön osuus oli 180 000.


title: Karppi (televisiosarja)

text: Ohjaaja-käsikirjoittaja Rike Jokela on kertonut, että sarjan käsikirjoitus on suunniteltu kolmen tuotantokauden mittaiseksi.


title: Karppi (televisiosarja)

text: Sarjan kuvasuhde on 2,20 : 1 ja TV-lähetyksissä käytetään 5.1-kanavaista ääntä.


title: Karppi (televisiosarja)

text: Keskikatsojamäärä ensiesityspäivänä televisiossa


title: Tunteen sain

text: Tunteen sain on laulaja Seija Simolan neljäs soololevy vuodelta 1976. Se sisältää jazzballadeja, viihdesävelmiä, käännösiskelmiä ja latinorytmejä. Levyn on tuottanut Aarno Raninen ja levyllä laulajatarta säestää Aarno Ranisen Orkesteri.


title: Hispaniolantangarat

text: Hispaniolantangarat (Phaenicophilidae) on varpuslintuihin kuuluva heimo. Heimon lajit luettiin aikaisemmin kuuluviksi kerttulien tai tangarojen heimoihin. BirdLife Suomen luokituksen mukaan heimoon kuuluu 5 sukua ja 9 lajia. Muiden luokitusten mukaan osa hispaniolantangaralajeista kuuluu heimoihin rotkotangarat (Calyptophilidae), Nesospingidae tai Spindalidae.


title: Hispaniolantangarat

text: Hispaniolantangaralajit elävät Hispaniolan saarella ja niiden elinympäristöä ovat metsät ja ravintoa hyönteiset ja muut selkätangattomat eläimet. Väritykseltään ne ovat tyypillisesti selästä ja siivistään oliivinvihreät ja vatsastaan harmahtavan valkoisia.


title: Meret Oppenheim

text: Meret Oppenheim (1913–1985) oli sveitsiläis-saksalainen surrealistitaiteilija. Hän opiskeli vuodesta 1932 taidekoulussa Pariisissa ja liikkui sikäläisessä surrealistiryhmässä, johon kuuluivat Max Ernst, André Breton ja Alberto Giacometti. Hänen merkittäviä teoksiaan on "Turkisaamiainen", joka muodostuu kupista, lautasesta ja lusikasta. Se on nykyisin MoMA:ssa.


title: Meret Oppenheim

text: Thomas Levy on sanonut, ettei Oppenheim ollut mikään suuri maalari vaan pikemminkin ideoiden kehittelijä. Emman kuraattorin Tiina Penttilän mukaan Oppenheimilla oli suuri merkitys feministinä ja perinteisten sukupuoliroolien rikkojana.


title: Meret Oppenheim

text: Oppenheimin teoksia on esillä Espoossa taidemuseo Emmassa keväällä ja kesällä 2018.


title: Luettelo eduskunnasta eronneista kansanedustajista

text: Tämä on luettelo eduskunnasta eronneista kansanedustajista. Luettelo sisältää kansanedustajana toimineita henkilöitä, joille eduskunta on myöntänyt eron eduskunnasta kesken vaalikauden.


text: Vuoden 1979 jälkeen eropyyntöjä on esitetty yli 60, joista kaksi on hylätty: Marjatta Stenius-Kaukosen (Vas.) pyyntö vuonna 1991 ja Vesa Laukkasen (SKL) vuonna 1994. Kauko Juhantalo on ainoa edustaja, joka ei itse pyytänyt eroa. Aiempien vuosien eropyynnöistä ei ole kattavaa tilastointia.


text: Luettelossa ei pääsääntöisesti ole niitä kansanedustajia, jotka ovat tulleet valituksi Euroopan parlamenttiin, sillä heidän ei tarvitse pyytää eroa eduskunnasta, vaikka heidän työnsä siellä keskeytyykin.


title: Ceconomy

text: Ceconomy AG on saksalainen holdingyhtiönä toimiva pörssiyritys, joka on Euroopan laajimman kodinelektroniikan kauppaketjun (MediaMarkt) emoyhtiö. Ceconomyn päämaja sijaitsee Düsseldorfissa.


title: Ceconomy

text: Konsernilla on noin 1 050 kuluttajaelektroniikan vähittäismyymälää Euroopassa; myymälät toimivat MediaMarkt- (850 myymälää 14 maassa) ja Saturn-myymäläbrändeillä (200 myymälää neljässä maassa). Yhtiöllä on myös iBood-kauppaportaali (lyhenne sanoista "Internet’s Best Online Offer Daily") ja Juke!-lataamo (yli 46 miljoonaa nimikettä musiikkia, elokuvia, pelejä ja e-kirjoja vuokrattavissa tai ostettavissa) sekä joitain tukipalveluja. Tilikaudella 10/2016–9/2017 konsernin liikevaihto oli 22,2 miljardia euroa ja nettotulos 189 miljoonaa euroa. Yrityksen palveluksessa oli tilikaudella keskimäärin 58 217 työntekijää.


title: Ceconomy

text: Ceconomy syntyi vaiheittain vuosien 2016-2017 aikana, kun aiemman Metro AG:n kuluttajaelektroniikan liiketoiminta eriytettiin omaksi Ceconomy-pörssiyhtiökseen irti perinteisempien vähittäismyymälöiden ketjusta (Metro AG:hen jäivät esimerkiksi elintarvikekaupan Metro Cash & Carry -brändin myymälät). Sekä Ceconomy AG:n ja uuden Metro AG:n osakkeet on noteerattu 13. heinäkuuta 2017 lähtien sekä Frankfurtin ja Luxemburgin pörsseissä.


title: Peukaloiskerttulit

text: Peukaloiskerttulit (Zeledoniidae) on varpuslintuihin kuuluva heimo. Heimon taksonominen asema on osin epäselvä ja heimon lajit on aiemmin sijoitettu kerttulien tai rastaiden heimoon, mutta molekyylibiologiset tutkimukset ovat osoittaneet, että lajit eivät kuulu näihin heimoihin. BirdLife Suomen luokittelun mukaan heimoon kuuluvat peukaloiskerttuli ("Zeledonia coronata") ja kuubankerttulien ("Teretistris") suvun lajit kuubankerttuli ("Teretistris fernandinae") ja orientenkerttuli ("Teretistris fornsi"). Nämä lajit kuitenkin luetaan toisinaan kuuluviksi heimoon Teretistridae.


title: Peukaloiskerttulit

text: Peukaloiskerttulien heimon lajeja tavataan Väli-Amerikasta ja ne elävät metsissä.


title: Itä-Ruanda

text: Itä-Ruanda (; ) on yksi Ruandan neljästä maakunnasta. Itä-Ruanda on pinta-alaltaan maakunnista suurin. Alueen väkiluku oli 2 600 812 vuonna 2012. Alueen hallinnollinen keskus on Rwamagana.


title: Eye Cue

text: Eye Cue on vuonna 2008 perustettu makedonialainen poprockyhtye, jonka muodostavat laulajat Bojan Trajkovski ja Marija Ivanovska. Yhtye sai listamenestystä vuonna 2008 kappaleella "Magija" ja saavuttivat Top 20 sijan vuonna 2010 "MTV Adriassa" kappaleella "Not This Time".


title: Eye Cue

text: Eye Cue edusti Makedoniaa vuoden 2018 Eurovision laulukilpailussa kappaleella ”Lost and Found”.


title: Lost and Found (kappale)

text: Lost and Found on makedonialaisyhtyeen Eye Cuen esittämä kappale, jolla he edustivat Makedoniaa vuoden 2018 Eurovision laulukilpailussa, Lissabonissa. Kappale voitti Euroviisujen vuosittaisen Barbara Dex -palkinnon vuoden huonoimmasta esiintymisasusta.


title: Lost and Found (kappale)

text: Kappale kilpaili Euroviisujen ensimmäisessä semifinaalissa, jossa se sijoittui kahdeksanneksitoista ja täten karsiutui finaalista.


title: Esikoiset (yhdistys)

text:
Esikoiset ry on Suomen evankelis-luterilaisen kirkon sisällä toimiva lestadiolainen herätysliike. Se sai alkunsa vuoden 2016 esikoislestadiolaisten hajaannuksessa.
Hajaannuksen taustalla oli esikoislestadiolaisten sakramenttien omiin käsiin ottaminen, niin kutsuttu "sakramenttiseparatismi", jota esikoiset ry:n edustajat eivät hyväksyneet. Opillisia eroja aiheutti myös esikoislestadiolaisten käsitys lapin vanhimpien erehtymättömyydestä pyhän hengen saarnavirassa. Esikoiset ry kertoo kotisivuillaan, että vaikka yhdistys on perustettu vuonna 2016, se jatkaa esikoislestadiolaisuuden vanhaa perinnettä kansankirkon yhteydessä ja että se nojaa uskossa ja elämässä raamattuun ja luterilaiseen tunnustukseen. Sanoman ydin on, että pelastus on uskossa Kristuksen sovitustyöhön.


title: Esikoiset (yhdistys)

text: Lauantaina 23.7.2016 pidettiin seurakuntakokous Lahdessa ahtialan koululla, paikalla oli noin 750 seurakuntalaista. Kokouksessa käsiteltiin evankelis-luterilaisen kirkon sisäisenä herätysliikkeenä jatkamista, kun vanha liike on ryhtynyt toimittamaan sakramentteja maallikkosaarnaajien voimin. 15.8.2016 uutisoitiin esikoislestadiolaisen herätysliikkeen olevan jakautumassa. Uusi järjestö Esikoiset ry perustettiin elokuussa 2016, he keräävät riveihinsä niitä esikoislestadiolaisia jotka eivät hyväksy vanhan järjestön sakramenttilinjaa. Esikoiset ry:n jäsenmäärä on alun kasvupyrähdyksen jälkeen asettunut 1500 tienoille.


title: Esikoiset (yhdistys)

text: Esikoiset ry:llä on toimintaa ainakin Helsingissä, Hämeenlinnassa, Keiteleellä, Lahdessa, Lappeenrannassa, Mikkelissä, Porissa, Tampereella, Teuvalla ja Turussa. Toiminta painottuu viikottaisiin hartauskokouksiin, joita pidetään eri paikkakunnilla rukoushuoneissa, kirkon tiloissa ja kodeissa. Isoja seuroja pidetään 2-3 kertaa vuodessa. Koko maata käsittäviä seuroja pidetään pääsiäisen ja pyhäinpäivän aikaan, jolloin päätetään lähetysmatkoista. Seurapaikoista ja ajoista esikoiset ry tiedottaa kotisivuillaan. ( https://www.esikoiset.fi )


Esikoiset (yhdistys)


title: Wieser

text: Wieser on muun muassa seuraavien henkilöiden sukunimi:


title: Netta Barzilai

text: Netta Barzilai ( נטע ברזילי) (s. 22. tammikuuta 1993 Hod HaSharon, Israel) on israelilainen laulaja. Hän edusti Israelia vuoden 2018 Euroviisuissa Lissabonissa, sen jälkeen kun hän voitti "HaKokhav HaBan" (kilpailu, jossa valitaan Israelin euroviisuedustaja) 13. helmikuuta 2018. Netta voitti Euroviisut 2018 kappaleella ”Toy”.


title: Netta Barzilai

text: Vuoden 2017 syyskuussa Barzilai osallistui Israelin euroviisukarsinnan "HaKokhav HaBan" viidennelle tuotantokaudelle. Barzilai eteni finaaliin asti, voittaen kilpailun 210 pisteellä. Voittonsa myötä Barzilai pääsi edustamaan Israelia vuoden 2018 Euroviisuissa.


title: Netta Barzilai

text: Barzilain kilpailukappale ”Toy” julkaistiin 11. marraskuuta. Kappaleen tuotti ja sanoitti Doron Medalie ja Stav Beger. Kappaleen musiikkivideo sai yli 20 miljoonaa näyttökertaa kaksi kuukautta ennen itse Euroviisuja. 8. toukokuuta Barzilai lauloi itsensä jatkoon vuoden 2018 Eurovision laulukilpailun ensimmäisessä semifinaalissa, voittaen koko semifinaalin 283 pistellä. Finaali järjestettiin 12. toukokuuta, jonka Barzilai voitti keräten 529 pistettä tuomaristoilta ja puhelinäänestäjiltä.


title: Kauppakortteli Pekuri

text: Kauppakortteli Pekuri on Oulun keskustassa kävelykatu Rotuaarin varrella sijaitseva kauppakeskus. Kauppakeskuksessa toimii muun muassa K-Supermarket, Alko ja Robert’s Coffee. Kauppakeskuksen avajaiset vietettiin 22. helmikuuta 2018.


title: Kauppakortteli Pekuri

text: Kauppakortteli Pekuri avattiin entisen Stockmann-tavaratalon tiloihin, joka suljettiin 31. tammikuuta 2017.


title: Franka Batelić

text: Franka Batelić (s. 7. kesäkuuta 1992 Rijeka, Kroatia), tunnettu myös nimellä Franka on kroatialainen laulaja. Hän nousi kuuluisuuteen voittaessaan kroatialaisen laulukilpailun "Showtimen" ensimmäisen tuotantokauden.


title: Franka Batelić

text: Hän edusti Kroatiaa vuoden 2018 Eurovision laulukilpailussa kappaleella "Crazy".


title: Franka Batelić

text: Franka Batelić syntyi 7. kesäkuuta 1992 Rijekassa, Kroatiassa Ingrid ja Damir Batelićille. Batelićilla on nuorempi veli nimeltä Nikola, joka on "Storm"-nimisen kroatialaisbändin kitaristi. Batelić aloitti laulamisen kolmevuotiaana ja lauloi solistina "Minicantanti"-nimisessä kuorossa.


title: Franka Batelić

text: Batelić koe-esiintyi "Showtime"-nimisen kroatialaisen laulukilpailun ensimmäisellä tuotantokaudella esittäen Giorgia Todranin kappaleen "Come saprei" tuomareille: Jacques Houdekille, Ivana Husarille ja Boris Banovićille. Batelić päihitti finaalissa Marijo Ponjavićin, Mijo Lešinan ja Artemija Stanićin ja voitti kilpailun 22. joulukuuta 2007, saaden eniten yleisöääniä. Palkinnoksi voitosta Batelić allekirjoitti sopimuksen levy-yhtiö "Hit Recordsin" kanssa. Batelićin voittosingle "Ovaj daj" julkaistiin virallisesti 14. marraskuuta 2007.


title: Franka Batelić

text: Batelićin toinen single "Ruža u kamenu", jonka on kirjoittanut Miro Buljan, Boris Đurđević ja Neno Ninčević, julkaistiin Kroatiassa toukokuussa 2008. Kappale esitettiin "12th Croatian Radio Festivalissa", Opatijassa, jossa se sai eniten yleisöääniö ja voitti yleisön palkinnon Pop/Rock kategoriassa. Myöhemmin samana vuonna "Ruža u kamenu" valittiin edustamaan Kroatiaa vuoden 2008 OGAE laulukilpailussa (Kappalekilpailu, jonka organisoi 42 Eurooviisufaniklubia), jossa se voitti kilpailun.


title: Franka Batelić

text: Batelićin kolmas single "Pjesma za kraj" julkaistiin tammikuussa 2009. Kappale kilpaili Kroatian euroviisukarsinnoissa, jossa se sijoittui seitsemänneksi 18 pisteellä. Joulukuussa 2009 Batelić ja hänen tanssiparinsa Ištvan Varga voittivat Ples sa zvijezdaman (Kroatian versio Tanssii tähtien kanssa -ohjelmasta) neljännen tuotantokauden.


title: Franka Batelić

text: 27. marraskuuta 2017 Batelić vahvisti sosiaalisessa mediassa julkaisevansa comebacksinglen nimeltä "S tobom" 4. joulukuuta 2017. Kappale soitettiin ensimmäistä kertaa 4. joulukuuta 2017 Nives Čanovićin "385 Shown" aikana samalla kun Batelićia haastateltiin. Kappaleen musiikkivideon ohjasi Sandra Mihaljević ja Igor Ivanović. 13. helmikuuta 2018 ilmoitettiin, että Batelić edustaa Kroatiaa vuoden 2018 Eurovision laulukilpailussa, Lissabonissa kappaleella "Crazy".


title: Franka Batelić

text: Batelić seurustelee kroatialaisen jalkapalloilijan Vedran Ćorlukan kanssa. Hän on avoin HLBT:n oikeuksien puolestapuhuja. Batelić on myös eläinoikeusaktivisti.


title: Isojoen seurakunta

text: Isojoen seurakunta on Lapuan hiippakuntaan ja Kauhajoen rovastikuntaan kuuluva Suomen evankelis-luterilaisen kirkon seurakunta, joka toimii Isojoen kunnan alueella.


title: Isojoen seurakunta

text: Isojoki muodostettiin Lapväärtin seurakunnan rukoushuonekunnaksi ensimmäisen kirkon rakentamisen yhteydessä vuonna 1710. Vuonna 1725 sinne muutti oma pitäjänapulainen ja 1732 siitä tuli kappeliseurakunta. Vuosina 1732-1804 osa Ikaalisten seurakuntaan kuuluvaa Honkajoen kyläkuntaa osallistui Isojoen kappalaisen palkkaamiseen, kunnes Honkajoen alueesta muodostettiin oma rukoushuonekunta. Itsenäinen emäseurakunta Isojoesta tuli 1855.


title: Metro (yritys)

text: Metro AG (aiemmalta nimeltään "Metro Group" ja "Metro Wholesale & Food Specialist AG") on suuri saksalainen tukku- ja vähittäiskauppa-alan pörssiyritys, joka toimii noin 35 Euroopan ja Aasian maassa. Metro AG:n päämaja sijaitsee Düsseldorfissa.


title: Metro (yritys)

text: Tilikaudella 2016–2017 konsernin liikevaihto oli 37,14 miljardia euroa. Tilikauden voitto oli 345 miljoonaa euroa. Metro AG:n ja sen tytäryritysten palveluksessa oli yhteensä noin 155 000 työntekijää.


title: Metro (yritys)

text: Konsernin tärkeimmät kauppaketjut on nimetty Metro Cash & Carry tai Real-brändien alle.


title: Crazy (Franka Batelićin kappale)

text: Crazy on kroatialaislaulajan Franka Batelićin esittämä kappale, jolla hän edusti Kroatiaa vuoden 2018 Eurovision laulukilpailussa, Lissabonissa.


title: Crazy (Franka Batelićin kappale)

text: Kappale kilpaili Euroviisujen ensimmäisessä semifinaalissa, jossa se sijoittui seitsemänneksitoista ja täten karsiutui finaalista.


title: Slovenia talviolympialaisissa 2018

text: Slovenia osallistui Pyeongchangin talviolympialaisiin 2018. Slovenian joukkueessa 71 urheilijaa kilpaili yhdeksässä lajissa. Maan lipunkantajana päättäjäisissä toimi freestylehiihtäjä Filip Flisar.Päävalmentaja: Kari Savolainen     Apuvalmentajat: Nik Zupančič, Edo Terglav, Gaber Glavič, Aleš Burnik


title: Karijoen seurakunta

text: Karijoen seurakunta on Lapuan hiippakuntaan ja Kauhajoen rovastikuntaan kuuluva Suomen evankelis-luterilaisen kirkon seurakunta, joka toimii Karijoen kunnan alueella.


title: Karijoen seurakunta

text: Karijoesta tuli Lapväärtin seurakunnan rukoushuonekunta vuonna 1811. Se sai ensimmäisen oman saarnaajan heti seuraavana vuonna 1812. Vuonna 1835 Karijoesta tuli kappeliseurakunta ja vuonna 1862 itsenäinen emäseurakunta.


title: Karppi (täsmennyssivu)

text: Karppi voi tarkoittaa seuraavia:


title: Teuvan seurakunta

text: Teuvan seurakunta on Lapuan hiippakuntaan ja Kauhajoen rovastikuntaan kuuluva Suomen evankelis-luterilaisen kirkon seurakunta, joka toimii Teuvan kunnan alueella.


title: Teuvan seurakunta

text: Teuvasta tuli Närpiön seurakunnan rukoushuonekunta vuonna 1638. Se sai oman papin vuonna 1693. Teuvan kappeliseurakunta perustettiin 1694 ja vuonna 1701 valmistui ensimmäinen kirkko. Vuonna 1795 Teuvasta tuli itsenäinen emäseurakunta.


title: Saksan jalkapallon 1. Bundesliiga 1966–1967

text: Saksan Bundesliigan kausi 1966–1967 oli järjestyksessään neljäs Bundesliigan, Länsi-Saksan pääsarjan, kausi. Se alkoi 20. elokuuta 1966 ja päättyi 3. kesäkuuta 1967. Hallitsevana mestarina kauteen lähti 1860 München.


text: Jokainen joukkue pelasi kaksi peliä toisiaan vastaan, yhden kotona ja yhden vieraissa. Joukkueet saivat voitosta kaksi pistettä ja yhden pisteen tasapelistä. Jos kaksi tai useampia joukkueista oli tasapisteissä, sijoitus määräytyi maalikeskiarvolla. Joukkue, jolla oli eniten pisteitä kruunattiin mestariksi ja kaksi vähiten pisteitä kerännyttä putosivat seuraavaksi kaudeksi Regionalligaan.


text: Borussia Neunkirchen ja Tasmania Berlin putosivat Regionalligaan edellisen kauden päätteeksi. Heidän tilalleen nousivat Fortuna Düsseldorf ja Rot-Weiss Essen.


text: Kauden 1966–1967 voitti yllättäin Eintracht Braunschweig. Keskikastissa aiemmin taistelleelle joukkueelle ei alkuun povattu menestysmahdollisuuksia. Vahva puolustus ja erittäin tasainen sarja toivat kuitenkin tulosta. Joukkue päästi 34 ottelussa ainoastaan 27 maalia. Tasaisuudesta kertoo se, että esimerkiksi toiseksi sijoittunut 1860 München oli vielä sijalla 17, kun kolmasosa kaudesta oli pelattu.


text: Sarjataulukon alakastissa nousijajoukkueet Fortuna Düsseldorf ja Rot-Weiss Essen jäivät putoajien paikoille ja joutuivat jättämään pääsarjan yhden kauden jälkeen. Ammattimaisen Bundesliigan ja puoliammattimaisenRegionaligan erot näkyivät selvästi ja putoajilla ei ollut saumoja taistella pääsarjapaikastaan.


text: Pienenä huomautuksena todettakoon, että Meidericher SV vaihtoi nimensä MSV Duisburgiksi vuoden 1967 alussa.


title: Kaskisten seurakunta

text: Kaskisten seurakunta () on Lapuan hiippakuntaan ja Kauhajoen rovastikuntaan kuuluva Suomen evankelis-luterilaisen kirkon seurakunta, joka toimii Kaskisten kaupungin alueella. Seurakunta on kaksikielinen ja jäsenten enemmistöltään suomenkielinen.


title: Kaskisten seurakunta

text: Kaskinen perustettiin vuonna 1785 kaupunkiseurakunnaksi Närpiön seurakunnan alaisuuteen. Kaskinen sai oman saarnaajan vuonna 1797 ja kirkon vuonna 1798. Vuonna 1926 Kaskinen erosi Närpiöstä itsenäiseksi seurakunnaksi.


title: Troikka (täsmennyssivu)

text: Troikka voi tarkoittaa ainakin seuraavia:


title: Troika

text: Troika voi tarkoittaa ainakin seuraavia:


title: Fenyyliasetaldehydi

text: Fenyyliasetaldehydi (CHO) on aromaattisiin aldehydeihin kuuluva orgaaninen yhdiste. Yhdistettä voidaan käyttää hajusteiden ja orgaanisten yhdisteiden kuten polymeerien ja lääkeaineiden valmistukseen. Yhdistettä esiintyy myös kukkien tuoksuissa ja semiokemikaalina eliöiden viestinnässä.


title: Fenyyliasetaldehydi

text: Huoneenlämpötilassa fenyyliasetaldehydi on valkoista kiteistä ainetta tai väritöntä nestettä. Aineella on hyasintin tuoksua muistuttava haju. Yhdiste liukenee hieman veteen ja hyvin moniin orgaanisiin liuottimiin kuten etanoliin, dietyylieetteriin ja kloroformiin. Fenyyliasetaldehydi on hyvin reaktiivinen yhdiste ja sillä on varastoituna taipumus polymeroitua. Se myös hapettuu helposti fenyylietikkahapoksi. Fenyyliasetaldehydiä esiintyy useiden kasvien eteerisissä öljyissä.


title: Fenyyliasetaldehydi

text: Tyypillisin fenyyliasetaldehydin valmistusmenetelmä on styreenioksidin isomerointi. Reaktiota katalysoivat muun muassa ioninvaihtohartsit, kromitrioksidin ja volframitrioksidin seos sekä piidioksidin ja alumiinioksidin seos. Muita tapoja ovat fenetyylialkoholin hapetus, styreenin hydroformylointi sekä bentsaldehydin ja klooriasetaattiesterin muodostaman Darzens-kondensaatiotuotteen hydrolyysi. Fenyyliasetaldehydiä käytetään hajusteissa tuomaan niihin hyasinttien ja narsissien tuoksua. Fenyyliasetaldehydistä myös valmistetaan fenyyliasetaldehydin dimetyyliasetaalia, joka on stabiilimpi eikä hapetu tai polymeroidu. Fenyyliasetaldehydiä käytetään lähtöaineena valmistettaessa polymeerejä, lääkkeitä ja maatalouskemikaaleja kuten hyönteismyrkkyjä.


title: Yleinen tietosuoja-asetus

text: EU:n yleinen tietosuoja-asetus, 2016/679 () on Euroopan parlamentin, Euroopan unionin neuvoston ja Euroopan komission yhteinen pyrkimys yhtenäistää tietosuojaa koskeva lainsäädäntö kaikkien Euroopan unionin jäsenmaiden kesken. EU:n sisäisen säätelyn lisäksi se koskee myös tahoja, jotka tallentavat EU-kansalaisten henkilötietoja Euroopan unionin ulkopuolelle. Yleisen tietosuoja-asetuksen tarkoituksena on ensisijaisesti vahvistaa kansalaisten EU:ssa asuvien henkilöiden oikeuksia omiin henkilötietoihinsa sekä yksinkertaistaa sääntely-ympäristöä niin, että sekä EU:n sisäinen, että kansainvälinen liiketoiminta helpottuu.


title: Yleinen tietosuoja-asetus

text: EU:n tietosuoja-asetus on annettu 27. huhtikuuta 2016 ja siitä tulee täytäntöönpanokelpoinen kahden vuoden siirtymäajan jälkeen 25. toukokuuta 2018. Toisin kuin direktiivi, se ei edellytä kansallisilta hallituksilta uutta lainsäädäntöä, ja on siten suoraan velvoittava ja sovellettavissa. Yleinen tietosuoja-asetus korvaa tietosuojadirektiivin (95/46/EY) joka annettiin vuonna 1995.


title: Yleinen tietosuoja-asetus

text: Tietosuoja-asetuksessa määritellään kansalaisen oikeudet liittyen henkilötietojen käsittelyyn. Asetuksen myötä jokaisella EU-kansalaisella on oikeus tarkistaa hänestä tallennetut tiedot, saada tieto siitä miten henkilötiedot on kerätty sekä miten niitä käsitellään ja kenelle niitä annetaan. Lisäksi kansalaisella on oikeus oikaista mahdolliset väärät tiedot sekä poistaa tietonsa rekisteristä. Vastaavasti asetuksessa säädetään rekisterinpitäjille velvollisuus toimia siten, että edellä esitetyt oikeudet toteutuvat.


title: Paracosm

text: Paracosm on yhdysvaltalaisen laulajan Washed Outin toinen studioalbumi, jonka julkaisi Sub Pop 7. elokuuta 2013. Albumin esikoissingle ”It All Feels Right” julkaistiin 11. heinäkuuta 2013.


title: Paracosm

text: Albumin tuottaja Ben H. Allen on tuottanut ennen musiikkia alternative pop-yhtye Animal Collectivelle ja laulajan edellisen albumin. Albumi ottaa chillwaven sijaan enemmän vaikutteita synthpopista.


title: Vararahasto

text: Vararahasto tarkoittaa kirjanpidossa tietyissä suomalaisissa yhtiöissä olevaa oman pääoman erää. Vararahasto vaihtelee yhtiömuodoittain.


title: Vararahasto

text: Suomalaisessa osakeyhtiössä vararahasto on sidottua omaa pääomaa. Vararahastoa ei voi enää nykyisin perustaa tai kartuttaa.


title: Vararahasto

text: Vararahasto on voinut syntyä vanhan osakeyhtiölain aikana, kun yhtiön osakkeista on osakeannissa maksettu niiden nimellisarvoa korkeampi hinta. Vararahasto on voinut kertyä myös yhtiöjärjestyksen määräyksen takia. Yhtiöjärjestyksessä voidaan määrätä voittovaroille jakorajoitteita siten, että tietty osa voitosta on siirrettävä vararahastoon.


title: Vararahasto

text: Osakeyhtiön vararahastoa voi käyttää tappioiden kattamiseen ja osakepääoman korottamiseen. Tällöin rahasto pienenee. Jos vararahastoa alennetaan muuten, siitä on kuulutettava yhtiön velkojille.


title: Vararahasto

text: Myös asunto-osakeyhtiössä voi olla vanha, ennen vuotta 1992 syntynyt vararahasto.


title: Vararahasto

text: Suomalaisen osuuskunnan on kerrytettävä vararahastoa ylijäämistään, kunnes rahaston koko on vähintään 2 500 euroa. Osuuskunnan säännöissä voidaan määrätä, että rahastoa on kartutettava tätä suuremmaksikin.


title: Vararahasto

text: Jos osuuskunnan jäseniltä peritään liittyessä liittymismaksu, jota ei palauteta kun jäsen eroaa osuuskunnasta, liittymismaksu kirjataan hyvän kirjanpitotavan mukaisesti vararahaston lisäykseksi.


title: Vararahasto

text: Osuuskunnan vararahastoa saa alentaa seuraavista syistä: alijäämän kattaminen, varojen jakaminen, rahojen siirto vararahastosta vapaan oman pääoman rahastoon tai osuuspääomaan tai osakepääomaan.


title: Multian seurakunta

text: Multian seurakunta on Lapuan hiippakuntaan ja Jyväskylän rovastikuntaan kuuluva Suomen evankelis-luterilaisen kirkon seurakunta, joka toimii Multian kunnan alueella.


title: Multian seurakunta

text: Multialle valmistui kirkko vuonna 1795 ja samana vuonna siitä tehtiin Keuruun seurakunnan rukoushuonekunta. Oman saarnaajan Multia sai vuonna 1798. Kappeliseurakunta Multiasta tuli vuonna 1831 ja siitä päätettiin muodostaa itsenäinen emäseurakunta vuonna 1872, tosin tämä toteutui vasta 1886.


title: Silvola (Kerimäki)

text: Silvola on kylä Kerimäellä Savonlinnassa. Silvolassa sijaitsee Kerimäen rautatieasema. Matkaa Silvolasta Anttolaan on noin kolme kilometriä, Kerimäelle noin 13 km ja Savonlinnaan noin 12 km. Silvolassa on toiminut kauppa 1970-luvulle asti. Kerimäen kunta muuti Silvolan rautatieaseman nimen Kerimäen rautatieasemaksi.


title: Femi Claudius Cole

text: Femi Claudius Cole (s. 1962) on sierraleonelainen poliitikko. Cole on ammatiltaan sairaanhoitaja, ja hän perusti Unity Movement -puolueen, jonka päämääränä on parantaa terveydenhuoltoa ja koulutusta Sierra Leonessa. Hän on yksi Sierra Leonen vuoden 2018 presidentinvaalien ehdokkaista ja myös ainoa naispuolinen ehdokas.


title: Femi Claudius Cole

text: Femi Claudius Cole syntyi vuonna 1962 lääkäri Claudius Colen perheeseen. Femi Cole oli sairaanhoitajana yli 20 vuotta ja hän oli Freetownin West End Clinicin ylihoitaja. Sierra Leonessa ja ulkomailla hoitajana työskennellyt Cole järkyttyi terveydenhuollon ja koulutuksen tasojen eroista vastaavissa maissa. Cole ei erityisesti pidä rikkaiden ja köyhien eriarvoisista palveluista ja köyhien suuresta kuolleisuudesta estettävissä tai hoidettavissa sairauksissa. Hän on myös pettynyt korkeaan äitiyskuolleisuuteen.


title: Femi Claudius Cole

text: Cole harkitsi poliittiseen puolueeseen liittymistä vuonna 2013, mutta ei löytänyt sellaista, jonka kanssa hän olisi samaa mieltä. Vuonna 2016 hän perusti oman puolueen Unity Partyn. Colen joutui odottamaan lokakuuhun 2017 ennen puolueen rekisteröintiä, mutta hän aloitti kampanjoinnin jo aikaisemmin. Puolueen päämääränä on koulutukseen ja terveydenhuoltoon keskittyminen, mutta Cole haluaa myös luoda uusia työpaikkoja. Cole ja hänen kampanjaryhmänsä tarjoaa ilmaisia terveystarkastuksia sairastumisvaarassa oleville henkilöille yhteistyössä West End Clinicin kanssa. Puolueella on toimistoja Bossa, Kenemassa ja Makenissa, ja se on perustamassa yhtä Port Lokoon. Cole oli yksi Sierra Leonen vuoden 2018 presidentinvaalien ehdokkaista. Hän oli vaalien ainoa naispuolinen ehdokas.


title: Samuel Sam-Sumana

text: Alhaji Samuel Sidique Sam-Sumana (s. 7. huhtikuuta 1962) on sierraleonelainen poliitikko, joka toimi Sierra Leonen varapresidenttinä 17. syyskuuta 2007 – 17. maaliskuuta 2015.


title: Samuel Sam-Sumana

text: Sam-Sumana on harras muslimi ja kuuluu konojen etniseen ryhmään. Hän on naimisissa Khadija Sam-Sumanan kanssa. Pariskunta asui Minnesotassa Yhdysvalloissa, mutta palasi Freetowniin vuonna 2007.


title: Samuel Sam-Sumana

text: Sam-Sumana on sierraleonelaisen poliittisen puolueen Coalition for Changeen (C4C) johtaja. Hän on myös Sierra Leonen vuoden 2018 presidentinvaalien ehdokas.


title: Oulun järjestötalo

text: Oulun järjestötalo (tunnetaan myös nimellä Kansan Tahdon talo) on Oulun Vaaran kaupunginosassa Pakkahuoneenkadun ja Mäkelininkadun kulmauksessa sijaitseva liike- ja toimistorakennus. Kulttuurihistoriallisesti merkittävän jugendtyylisen rakennuksen on suunnitellut arkkitehti Harald Andersin, sanomalehti Kansan Tahdon toimitusta, kirjapainoa ja kirjakauppaa varten. Järjestötalon rakentaminen aloitettiin vuonna 1912 ja se valmistui vuonna 1913. Oulun Järjestöyhdistys osti rakennuksen vuonna 1956, jolloin rakennus nimettiin järjestötaloksi. Rakennuksessa toimii Kansan Tahto-lehden toimitus, Pohjois-Pohjanmaan Vasemmiston ja Pohjois-Pohjanmaan Vasemmistonuorten piiritoimisto.


title: Oulun järjestötalo

text: Järjestötalon vuosina 1956–1957 rakennetuissa ja vuonna 2018 puretuissa lisäsiipirakennuksissa on toiminut muun muassa elokuvateatteri Adams, Oulun yliopiston luentosali, ravintola Foxia ja Nightclub Tähti. Siipirakennukset korvataan asuinkerrostaloilla.


title: Oulun järjestötalo

text: Taidemaalari Tapio Tapiovaaran (1908–1982) vuonna 1964 paljastettu, kalkkilaastipinnalle tekemä seinämaalaus eli seccomaalaus "Sukupolvien saatto" sijaitsi Pakkahuoneenkadun puoleisessa rakennuksessa, joka purettiin vuonna 2018. Maalaus oli peitettynä viihderavintoloiden toimiessa tiloissa.


title: Oulun järjestötalo

text: Oulun Järjestöyhdistys möi järjestötalon ja sen siipirakennukset vuonna 2017 rakennus- ja kiinteistöalan konserni Lehto Groupin tytäryhtiölle Rakennuskartio Oy:lle. Kauppaan ei kuulunut järjestötalon tonttia, joka pysyy Järjestöyhdistyksen hallinnassa.


title: Oulun järjestötalo

text: Vuonna 2018 aloitetussa peruskorjauksessa järjestötalon vanhin, jugendtyylinen osa peruskorjataan ja rakennuskorkeus nostetaan alkuperäiseen viiteen kerrokseen, jossa 1950-luvulla tapahtuneessa tulipalossa tuhoutunut mansardikatto palautetaan peruskorjauksen yhteydessä.


title: Kinney

text: Kinney on sukunimi, joka on muun muassa seuraavilla henkilöillä:


title: Elias Ekdahl

text: Simo Elias Ekdahl (s. 31. tammikuuta 1947 Nivala) on suomalainen geologi, joka toimi pitkään Geologian tutkimuskeskuksessa, viimeiset kymmenen vuotta pääjohtajana.


title: Elias Ekdahl

text: Elias Ekdahl syntyi maanviljelijä Matti Ekdahlin ja emäntä Ida Pinolan perheeseen. Hän tuli ylioppilaaksi 1966 ja valmistui filosofian maisteriksi 1975 ja lisensiaatiksi 1982. Filosofian tohtoriksi Ekdahl väitteli Oulun yliopistossa 1993. Ekdahl oli Geologian tutkimuskeskuksen geologi 1974–1982, tutkimusryhmän päällikkö 1982–1991, toimialapäällikkö 1991–1997 ja ohjelmajohtaja 1998–2002. Tutkimuskeskuksen yli/pääjohtaja ja professori hän oli vuodesta 2004. Vuonna 2003 Ekdahl toimi Suomen Teollisuussijoituksen projektijohtajana. Ekdahlia seurasi Geologian tutkimuskeskuksen pääjohtajana helmikuusta 2015 alkaen Mika Nykänen.


title: Fabrizio Moro

text: Fabrizio Mobrici (s. 9. huhtikuuta 1975 Rooma, Italia), tunnettu myös taiteilijanimellään Fabrizio Moro, on italialainen laulaja-lauluntekijä ja juontaja. Hän julkaisi debyyttialbuminsa vuonna 2000 ja saavutti kaupallista menestystä vuonna 2007 voittaessaan San Remon musiikkifestivaalien nuorten kategorian kappaleella "Pensa". Kappaleesta tuli hittiykkönen Italiassa, samaan aikaan kun Federazione Industria Musicale Italiana sertifioi kultaa samannimiselle albumille.


title: Fabrizio Moro

text: Vuoteen 2015 mennessä, Moro on julkaissut kuusi studioalbumia, EP-levyn ja livealbumin. Hän juonsi Rai 2:n lähettämän realitydokumentin nimeltä "Sbarre". Hän kirjoitti myös kappaleita muille artisteille, kuten poprock-yhtyeelle nimeltä "Stadio" ja poplaulajalle nimeltä Noemi.


title: Fabrizio Moro

text: Yhdessä Ermal Metan kanssa hän voitti vuoden 2018 San Remon musiikkifestivaalit kappaleella "Non mi avete fatto niente" ja edustaa näin Italiaa vuoden 2018 Eurovision laulukilpailussa.


title: Sejong Suuri

text: Sejong Suuri (1397–1450) oli Koreaa hallinneen Joseon-dynastian kuningas vuosina 1418–1450. Hänen valtakautensa tunnetaan etenkin Korean kulttuurillisista saavutuksista. Sejongia pidetään Koreassa yleisesti esimerkiksi korean kielen kirjoitusjärjestelmä hangulin kehittäjänä.


title: Sejong Suuri

text: Sejong syntyi vuonna 1397 ja nousi Korean Joseon-dynastian hallitsijaksi vuonna 1418. Sejong oli hänen saamansa hallitsijanimi. Koreaa olivat pitkään vaivanneet japanilaiset merirosvot, joiden uhka oli vähentynyt muttei kadonnut Goryeo-dynastian loppupuolella. Merirosvot jatkoivat hyökkäysten tekemistä etenkin Tsushiman saarelta käsin, josta he ryöstelivät Korean rannikkoalueita. Vuonna 1419 Sejong lähetti heitä vastaan rankaisuretkikunnan Yi Jongmun johdolla. Korealaisten 227 alusta tuhosivat 129 japanilaisalusta ja he pakottivat saaren japanilaisen hallitsijan antautumaan. Myöhemmin japanilaisten ryöstöretkien ehkäisemiseksi heille avattiin vuonna 1426 kolme satamaa kaupankäyntiä varten. Vuonna 1433 tehtiin puolestaan sotaretki pohjoisen Jalujoen alueella eläneitä džurtšeneja vastaan, joita korealaiset kutsuivat nimellä "Yain". Pitkään džurtšenien vallassa ollut alue liitettiin Koreaan ja Jalujoen varrelle perustettiin neljä korealaista tukikohtaa. Vuonna 1437 toinen korealaisten hyökkäys ajoi džurtšenit myös Tumenjoen pohjoispuolelle. Maan koillisosiin perustettiin samaan tapaan korealaisia tukikohtia, kuten esimerkiksi Hoeryong.


title: Sejong Suuri

text: Erityisesti kulttuuri pääsi kehittymään Sejongin valtakauden rauhallisten olojen ansiosta. Sejongia pidetään perinteisesti korean kielen kirjoitusjärjestelmä hangulin kehittäjänä. Järjestelmä julkaistiin ensimmäistä kertaa vuonna 1446 ilmestyneessä teoksessa "Hunmin Jeongeum" eli "Oikeiden äänteiden opettaminen kansalle". Sejongin tai hänen neuvonantajiensa kehittämä kirjoitusjärjestelmä yhdisteli parhaita puolia eri kirjoitusjärjestelmistä, kuten kiinalaisesta kirjoitusgrafiikasta, seemiläisten aakkostojen periaatteista, intialaisesta fonetiikasta ja erityisen merkittävästi Kiinan Yuan-dynastian aikakaudella Koreassa käytetystä tiibetiläisperäisestä hP’agspa-kirjoituksesta.


title: Sejong Suuri

text: Sejong pyrki myös parantamaan yhteiskuntaluokkien oloja. Korean kastittomien tapaiselle cheonmin-luokalle jaettiin vuonna 1423 maata viljeltäväksi ja heidät pyrittiin näin sulauttamaan valtaväestöön. Tässä ei kuitenkaan onnistuttu, vaan monet jatkoivat muiden väestöryhmien karttamien ammattien harjoittamista toimien esimerkiksi nylkyreinä ja nahkureina. Tämä väestönryhmä tunnettiin sittemmin nimellä baekjeongit. Joidenkin muiden varhaisten Joseon-dynastian hallitsijoiden tapaan pyrki vähentämään buddhalaisuuden vaikutusvaltaa kungfutselaisuuden hyväksi. Esimerkiksi buddhalaisten temppelien ja munkkien määrää rajoitettiin. Sejong oli kuitenkin itse buddhalainen ja hän pyrki tasapainottamaan hallinnon uuskungfutselaisuutta mahdollistamalla uskonvapauden valtion hallinnon ulkopuolella.


title: Sejong Suuri

text: Sejongin kuoltua vuonna 1450 valtaan nousi hänen vanhin poikansa Munjong.


title: Marcello Ferrada de Noli

text: Marcello Ferrada de Noli (syntynyt Chilessä 1943, italialaiset sukujuuret) on ruotsalainen epidemiologian professori emeritus ja psykiatrian tohtori (PhD, Karoliininen instituutti). Hän on Swedish Doctors for Human Rights -organisaation perustaja.


title: Marcello Ferrada de Noli

text: Chilessä hän kuului "Vallankumouksellisen vasemmiston liike" MIR:iin. Liike vastusti kenraali Pinochet'in sotilasvallankaappausta vuonna 1973. Sotilasvallankaappauksen jälkeen vangittiin Quiriquinan saarelle, . Ruotsin Amnesty International osaston avulla hänestä tuli vapautuksen jälkeen Geneven yleissopimuksen mukainen poliittinen pakolainen Ruotsissa 1975. Hän sai Ruotsin kansalaisuuden vuonna 1979.


title: Marcello Ferrada de Noli

text: Karolinska Institutetin tutkijana hän oli ”Research Fellow” Harvard Medical Schoolissa, Bostonissa Yhdysvalloissa. Sittemmin hän toimi Norjassa terveyspsykologian professorina 1997, ja vuonna 2000 hänestä tuli julkisen terveydenhuollon epidemiologian professori Gävlessä Ruotsissa, jossa keskitytään vahinkoepidemiologiaan.


title: Marcello Ferrada de Noli

text: Hän oli Karolinska Institutin ristikkäisvamma-epidemiologian tutkimusryhmän päällikkö vuoteen 2008 asti ja Ruotsin eettisen arviointilautakunnan varajäsen Upsalassa vuoteen 2013 saakka. Hän sai vuonna 2007 tittelin "Professor Emeritus" ja mitalin ""


title: Marcello Ferrada de Noli

text: Hänen tutkimustyönsä on tunnustettu kansainvälisesti.


title: Ampumahiihto talviolympialaisissa 2018 – naisten normaalimatka

text: Ampumahiihdon naisten 15 kilometrin normaalimatkan kilpailu talviolympialaisissa 2018 järjestettiin 15. helmikuuta 2018 Alpensian ampumahiihtokeskuksessa Pyeongchangissa, Etelä-Koreassa.


title: Day of Infamy

text: Day of Infamy on yhdysvaltalaisen New World Interactive -pelitalon kehittämä ja julkaisema taktinen ensimmäisen persoonan ammuntapeli, joka sijoittuu toisen maailmansodan tapahtumiin Euroopassa. Se on erillinen "Insurgency"-videopelin "Day of Infamy" -modista. "Day of Infamy" käyttää Valve Corporationin Source-pelimoottoria. Peli julkaistiin Microsoft Windowsille, macOSille ja Linuxille 23. maaliskuuta 2017.


title: Day of Infamy

text: "Day of Infamy" sai arvosanaksi 77/100 Metacriticin arvostelussa.


title: Ruuben Kaalep

text: Ruuben Kaalep (s. 21. syyskuuta 1993 Tallinna) on virolainen nuorisopoliitikko. Hän kuuluu Viron konservatiiviseen kansanpuolueeseen (EKRE) ja on puolueen nuorisojärjestö Sinine Äratuksen puheenjohtaja.


title: Ruuben Kaalep

text: Kaalep liittyi 16-vuotiaana Eesti Leegioni Sõprade Klubi ja Eesti Rahvusliku Liikumise -järjestöihin. Jälkimmäisestä kehittyi myöhemmin EKRE. Kaalep oli mukana perustamassa puolueen nuorisojärjestöä Sinine Äratustä vuonna 2012.


title: Ruuben Kaalep

text: Kaalep toimi Sinine Äratuksen puheenjohtajana 2013–2014. Toukokuussa 2014 hän piti puheen American Renaissance -lehden järjestämässä konferenssissa. Delfi uutisoi tapauksesta ja kertoi, että American Renaissance pitää itseään roturealistisena, mutta että yhdysvaltalainen valtavirtamedia kutsuu sitä valkoista ylivaltaa kannattavaksi ja että Southern Poverty Law Center määrittelee lehden rasistiseksi julkaisuksi. Kaalep kommentoi juttua toteamalla, että EKRE:ä häiritsi, että tapahtumaa kuvattiin rasistiseksi ja että jutussa pidettiin Southern Poverty Law Centeriä puolueettomana lähteenä. Kaalepin mukaan Delfi ja Eesti Päevaleht kirjoittavat EKRE:stä epäneutraalisti ja huonossa valossa ja että puolueen piirissä pitää keskustella, miten median hyökkäyksiin suhtaudutaan.


title: Ruuben Kaalep

text: Riigikogun vaaleissa 2015 Kaalep oli ehdolla Tarton Valimisringkond nr 10 -vaalipiiristä. Hän sai 102 ääntä eikä tullut valituksi parlamenttiin.


title: Ruuben Kaalep

text: Vuonna 2016 Kaalepin syytettiin kertoneen humalassa suosiollisia näkemyksiä Adolf Hitleristä. Muun muassa parlamentaarikko Jaak Madison vaati Kaalepin erottamista puolueesta. Madison kertoi, että oli puhunut asiasta Kaalepin kanssa ja tämä oli myöntänyt käyttäytyneensä sopimattomasti ja perui puheensa. Madison myös ilmoitti, että EKRE tuomitsee kyseisenlaisen käytöksen.


title: Ruuben Kaalep

text: Kaalep valittiin uudestaan Sinine Äratuksen puheenjohtajaksi lokakuussa 2016. Helmikuussa 2017 hän oli puhujana Motpolin Tukholmassa järjestämässä alt-right -liikkeen Identitarian Ideas IX -konferenssissa, jonka Henrik Palmgrenin Red Ice -julkaisu videoi. Huhtikuussa 2017 Kaalep oli EKRE:n puoluekokouksessa ehdolla puolueen varapuheenjohtajaksi. Muut ehdokkaat olivat Merry Aart, Martin Helme, Jaak Madison ja Henn Põlluaas. Helme valittiin jatkamaan tehtävässä. Lokakuussa pidetyissä vuoden 2017 kuntavaaleissa Kaalep valittiin 189 äänellä Tarton kaupunginvaltuustoon. Huhtikuussa 2018 Kaalep oli puhujana etnonationalistisessa Awakening-konferenssissa Helsingissä.


title: Ruuben Kaalep

text: Kaalep on yhdistänyt omassa ajattelussaan Viron nationalistiseen perinteeseen vaikutteita vaihtoehtoisesta oikeistosta, Uudesta oikeistosta ja Julius Evolan traditionalismista. Kaalepin mukaan myös identitaarinen liike on inspiroinut häntä ja hän katsoo Sinine Äratuksen olevan osa Euroopan identitaarista nousua, mutta ei lue itseään identitaariksi. Kaalepin poliittiset vastustajat ovat kutsuneet häntä äärioikeiston pääideologiksi.


title: Ruuben Kaalep

text: Kaalepin isä on kirjailija Ain Kaalep.


title: Ruuben Kaalep

text: Kaalep valmistui Hugo Treffneri Gümnaasiumista vuonna 2012 ja opiskelee nykyään Tarton yliopistossa.


title: Michael Parkes

text: Michael Parkes (s. 12. lokakuuta 1944 Missouri, Yhdysvallat) on yhdysvaltalainen taiteilija, joka asuu nykyisin Espanjassa. Hänen tunnetuimmat teokset ovat tyyliltään fantasiaa. Hänen taiteenaloja ovat maalaus, veisto ja litografia. Hän on naimisissa Maria Sedoffin kanssa.


title: Michael Parkes

text: Parkes opiskeli taidetta Kansasin yliopistossa, jossa kiinnostui etenkin litografiasta. Vaimonsa tavattuaan he lähtivät Yhdysvalloista, ja matkustivat Euroopan kautta Intiaan, Pakistaniin ja Nepaliin. Kaikista eniten heitä kietoi Intia ja Parkes opiskeli siellä filosofiaa ja itä- ja länsimaiden esoteerisia oppeja, jotka ovat vaikuttaneet suuresti hänen taideteoksiinsa. Alkujaan Parkesin tyyli oli suurimmilta osiltaan abstraktia ekspressionismiä, mutta myöhemmin hän alkoi maalata yksityiskohtaisempia ja realistisempia töitä. Parkesin nykyinen tyyli on realismia, mutta hänen töissään esiintyy usein taianomaisia hahmoja, kuten siivekkäitä henkilöitä tai erilaisia otuksia.


title: Kempegowdan kansainvälinen lentoasema

text: Kempegowdan kansainvälinen lentoasema on kansainvälinen lentoasema, joka palvelee Bangaloren kaupunkia, joka on Karnatakan osavaltion pääkaupunki Intiassa. Lentoasema sijaitsee Devanahallin kaupungin lähistöllä noin 40 kilometriä koilliseen Bangaloresta. HAL Bangaloren kansainvälinen lentoasema toimi aiemmin kansainvälisten lentojen kenttänä kunnes Kempegowdan lentoasema avattiin toukokuussa 2008. Kempegowdan lentoasema on nimetty Bangaloren perustajan Kempe Gowda I:n mukaan.


title: Kempegowdan kansainvälinen lentoasema

text: Lentoaseman kautta kulki noin 27 miljoonaa matkustajaa huhtikuun 2017 ja maaliskuun 2018 välisenä aikana. Lentoasemalle on rakenteilla toinen kiitotie ja matkustajaterminaali, jonka jälkeen lentoaseman kapasiteetti nousee 55 miljoonaan matkustajaan vuodessa.


Saamelainen keskiasteen koulu ja poronhoitokoulu (pohjoissaam. "Sámi joatkkaskuvla ja boazodoalloskuvla", norj. "Samisk videregående skole og reindriftsskole") on toisen asteen oppilaitos Koutokeinossa Norjassa.


Saamelainen keskiasteen koulu ja poronhoitokoulu on perustettu vuonna 1952. Koulun nimi oli alkuaan "Statens heimeyrkeskole for samer". Toiminta alkoi lainatiloissa. Syksystä 1960 alkaen opetusta voitiin antaa uudessa koulurakennuksessa. Samana vuonna valmistui oppilasasuntola. Koulun johtokunta haki tämän jälkeen nimenmuutosta: "Den samiske yrkes- og husflidsskole" oli käytössä vuosina 1968–1976. Nykyisen nimensä koulu sai vuonna 1976.


Saamelainen keskiasteen koulu ja poronhoitokoulu tarjoaa muun muassa luonnonhoidon, poronhoidon, muotoilun ja saamelaisen käsityön ("duodji"), rakennustekniikan sekä ravintola-alan opetusta.


title: Hanna Öberg

text: Hanna Öberg (s. 2. marraskuuta 1995 Kiiruna) on ruotsalainen ampumahiihtäjä ja olympiavoittaja.


title: Hanna Öberg

text: Öberg voitti ampumahiihdon normaalimatkan Korean talviolympialaisissa 2018. Hän selvitti kilpailun ilman sakkominuutteja ja kukisti hopeamitalisti Anastasija Kuzminan 24,7 sekunnilla. Hän hiihti samoissa kilpailuissa ankkuriosuuden hopeaa saaneessa Ruotsin naisten viestijoukkueessa. Lisäksi hän sijoittui takaa-ajossa ja yhteislähdössä viidenneksi sekä pikakilpailussa seitsemänneksi.


title: Hanna Öberg

text: Maailmancupin osakilpailussa Öberg saavutti ensimmäisen palkintosijansa oltuaan kolmas Nové Měston takaa-ajokilpailussa joulukuussa 2018. Hän sijoittui samalla kaudella kolmanneksi Oberhofin ja Ruhpoldingin pikakilpailuissa.


title: Hanna Öberg

text: Vuonna 2016 hän saavutti nuorten maailmanmestaruuskilpailuissa kultaa pikakilpailussa ja sprintissä sekä hopeaa viestissä. Juniorien MM-kilpailuissa hän sai viestihopeaa 2012.


title: Hanna Öberg

text: Vuonna 2019 hänet valittiin Ruotsissa vuoden urheilijaksi.


title: Vileda

text: Vileda on maailmanlaajuisesti toimiva saksalainen siivous- ja puhdistusvälineiden tuotemerkki. Se kuuluu Freudenberg Group-korserniin. Yrityksen toiminnot on jaettu kuluttaja- ja ammattilaisosastoihin, joista ammattilaisosaston tuotteet on tarkoitettu ammattikäyttöön siivousalalle. Yrityksen pääkonttori sijaitsee Weinheimissa Saksassa.


title: Vileda

text: Viledan tunnettu tuotemerkki on Wettex-siivousliinat.


title: Vileda

text: Viledalla on tehdas Salossa, jossa valmistetaan muun muassa moppeja ammattikäyttöön.


title: Vileda

text: Vileda Professional tuli Suomen markkinoille vuonna 1993.


title: New World Interactive

text: New World Interactive (tunnetaan myös nimillä New World tai NWI) on itsenäinen pelitalo, joka perustettiin vuonna 2010. Pelitalo on ensisijaisesti tunnettu videopelien "Insurgency" sekä "Day of Infamy" kehittämisestä.


title: Kaskis

text: Kaskis on turkulainen, vuonna 2014 perustettu ravintola. 36-paikkainen ravintola sijaitsee asuinkerrostalon alakerrassa Turun II kaupunginosassa, Luostarinmäen käsityöläismuseon lounaispuolella. Kaskiksen ravintoloitsijat ovat Vuoden kokki -tunnustuksen 2013 voittanut Erik Mansikka ja Simo Raisio keittiössä sekä viineistä vastaava Topi Pekkanen. "Rennoksi kortteliravintolaksi" luonnehdittu ravintola vakiinnutti pian paikkansa Suomen arvostetuimpien ruokaravintoloiden joukkossa.


title: Kaskis

text: Ravintola Kaskiksen ruokaa luonnehditaan herkulliseksi ja palvelua laadukkaaksi. Ravintolan ruokafilosofian perustan luo klassinen ranskalainen keittiötaito, mutta uusien tekniikoiden, laadukkaiden kotimaisten raaka-aineiden ja harkittujen makuparien avulla annoksista on saatu omaleimaisia. Ravintola on saanut kiitosta tarjoamalla myös kasvissyöjille ja vegaaneille sopivaa usean ruokalajin maistelumenuta. Ravintola tekee yhteistyötä monien pientuottajien kanssa. Kaskikselle myönnettiin Vuoden ravintola 2018 -tunnustus helmikuussa 2018.


title: Hang Seng -indeksi

text: Hang Seng -indeksi (HSI, ) on Hongkongin pörssin tunnetuin osakeindeksi. Indeksin kehitti hongkongilaisessa Hang Seng Bankissa toiminut pankkiiri Stanley Kwan esimiestensä toimeksiannosta. Hang Seng -indeksi esiteltiin 24. marraskuuta 1969.


title: Hang Seng -indeksi

text: Indeksissä on nykyisin edustettuna 50 yhtiön osake. HSI-indeksistä vastaa Hang Seng Bankin tytäryhtiö Hang Seng Indexes Company Limited. Suomessa esimerkiksi Yleisradio julkaisee tekstitv:ssä Hang Seng -indeksin arvon.


title: Vanke

text: Vanke (万科) eli China Vanke Co Ltd on suuri, kiinalainen, kotimaansa johtaviin lukeutuva kiinteistörahoitukseen, asuntorakentamiseen ja -myyntiin keskittynyt pörssiyhtiö. Sen kotipaikka Shenzhen. Osake noteerataan Shenzhenin ja Hongkongin pörsseissä.


title: Vanke

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla yhtiö oli vuonna 2017 sijalla 167. Se luokiteltiin tällä listalla Kiinan 26. suurimmaksi pörssiyritykseksi. Vanke oli vuonna 2016 markkina-arvoltaan suurin Shenzhenin pörssiin listautuneista yrityksistä (199,832 mrd. RMB). Toukokuussa 2017 yhtiön markkina-arvo oli 30,5 miljardia Yhdysvaltain dollaria ja vuoden 2016 liikevaihto 33,7 miljardia USD.


title: Mongolian parlamenttivaalit 2004

text: Mongoliassa pidettiin parlamenttivaalit 27. kesäkuuta 2004. Vaalien tuloksena Mongolian kansan vallankumouspuolue säilytti paikkansa suuren huralin suurimpana puolueena saaden 36 paikkaa menettäen aiemmasta 74 paikastaan valtaosan.


title: Midea Group

text: Midea Group (; pinyin: Měidì Jítuán) on suuri kiinalainen kotitalouksien aurinkoenergiaratkaisujen, ilmastointilaitteiden, automaatiojärjestelmien ja kodinkoneiden (kuten jääkaappien ja liesien) valmistaja. Konsernin asiakaskunta on kansainvälinen, yrityksellä on vientiä kymmeniin maihin. Midean valmistamia kodinkoneita myydään myös Suomessa. Yhtiön päämaja sijaitsee Foshanssa. Yhtiön osake noteerataan Shenzhenin pörssissä.


title: Midea Group

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla yhtiö oli vuonna 2017 sijalla 335. Se luokiteltiin tällä listalla Kiinan 37. suurimmaksi pörssiyritykseksi. Vuonna 2016 Midea Group oli markkina-arvoltaan toiseksi suurin Shenzhenin pörssiin listautuneista yrityksistä (181,941 mrd. RMB)., ja yhtiön markkina-arvo oli 31,5 miljardia Yhdysvaltain dollaria (toukokuussa 2017) ja liikevaihto 23,9 miljardia USD (2016).


title: Vuoksen alue

text: Vuoksen alue (vesistöaluetunnus 04.19) on Suomen vesistöaluejaossa Vuoksen vesistön yksi ensimmäisen jakovaiheen osa-alueen muodostavan Suur-Saimaan alueen (04.1) sisällä sijaitsevista toisen jakovaiheen osa-alueista.


title: Vuoksen alue

text: Alueen pinta-ala on 7 089,62 neliökilometriä. Siitä 493,74 neliökilometriä kuuluu Suomen puolelle ja 6 595,88 neliökilometriä kuuluu Venäjän puolelle. Alueen järvisyys on 13,19 %.


title: Vuoksen alue

text: Yleisemmin, erillään Suomen nykyisestä valuma-aluejaosta, joka on muodostettu käsittelemään vain Suomen nykyistä aluetta, Vuoksen aluetta voidaan tarkastella myös muiden, eri aikaisten valuma-aluejakojen kautta, joita ovat ainakin Suomen valuma-aluejaot ajalta ennen toista maailmansotaa ja Venäjällä nykyään käytössä olevat valuma-aluejaot.


title: Vuoksen alue

text: Alueen ylärajana on Imatrankoski ja alarajana Laatokka, jonka yläpuolisen valuma-alueen pinta-ala on 68 501,14 neliökilometriä ja sen järvisyys on 19,78 %.


title: Vuoksen alue

text: Alue käsittää Suomen valuma-aluejaossa ne Vuoksen itäpuoliset, Vuokseen laskevat, Suomeen ulottuvat valuma-alueet, jotka eivät laske Imatrankosken kautta, sekä Imatrankosken alapuolisen Vuoksen valuma-alueen eli Vuoksen lähialueen (04.191). Tähän luetaan Suomen voimassa olevassa valuma-aluejaossa Imatrankosken alapuolinen Vuoksen lähivaluma-alue Suomessa sekä Venäjän puolella kaikki Vuokseen Imatrankosken alapuolella laskevat valuma-alueet pois lukien ne, joista jokin osa ulottuu Suomen alueelle Vuoksen lähialueen ulkopuolella.


title: Vuoksen alue

text: Ne Suomen puoleisen Vuoksen lähialueen länsipuoliset, Vuokseen laskevat, Suomeen ulottuvat valuma-alueet, jotka eivät laske Imatrankosken kautta, muodostavat Suur-Saimaan alueeseen (04.1) kuuluvan Saarenojan valuma-alueen (04.13). Tämä valuma-alue laskee Vuokseen Venäjän puolella pian Suomen rajan ulkopuolella. Suomen vesistöaluejaossa "Saarenojan valuma-alueeksi" (04.13) nimetty alue muodostuu Vuokseen Venäjän puolella laskevan Kuurmanjoen valuma-alueesta. Saarenoja on yksi Kuurmanjoen latvahaaroista, jonka valuma-alue kattaa vain osan Kuurmanjoen valuma-alueesta Suomessa.


title: Vuoksen alue

text: Ne Suomen puoleisen Vuoksen lähialueen itäpuoliset, Vuokseen laskevat, Suomeen ulottuvat valuma-alueet, jotka eivät laske Imatrankosken kautta, muodostavat Vuoksen alueen muut osa-alueet.


title: Vuoksen alue

text: Kolmannen jakovaiheen alueita Vuoksen alueella ovat seuraavat neljätoista aluetta tai valuma-aluetta :


title: Vuoksen alue

text: Suomen nykyisessä valuma-aluejaossa vuodelta 1993 on tarkasteltu Vuoksen alueen jäsentymistä osiin vain niiden Vuokseen Imatrankosken alapuolella laskevien valuma-alueiden osalta, joista osia ulottuu Suomen alueelle.


title: Vuoksen alue

text: Muilta osin alueen jäsentymistä valuma-alueisiin on mahdollisuus tarkastella Suomen vuoden 1936 valuma-aluejaon perusteella tai nykyään Venäjällä käytössä olevien hydrologisten määrittelyjen perustella.


title: Vuoksen alue

text: Suomen vuoden 1936 valuma-aluejako on määritelty T. V. Olinin vuonna laatimassa ja Hydrografisen toimiston vuonna 1936 julkaisemassa tiedonannossa "Suomen vesistöjen alueet ja järvet". Siinä erotetaan Vuokseen sen niskan alapuolella laskevista valuma-alueista seuraavat, joiden pinta-ala silloisen tiedon mukaan oli yli 200 km²:


title: Öberg

text: Öberg tai Öhberg on muun muassa seuraavien henkilöiden sukunimi:


title: Muuramen seurakunta

text: Muuramen seurakunta on Lapuan hiippakuntaan ja Jyväskylän rovastikuntaan kuuluva Suomen evankelis-luterilaisen kirkon seurakunta, joka toimii Muuramen kunnan alueella.


title: Muuramen seurakunta

text: Muuramen alue oli kuulunut kulmakuntana Korpilahteen, josta se erotettiin itsenäiseksi emäseurakunnaksi vuonna 1921. Samaan kulmakuntaan kuului myös Säynätsalon alue, mutta se erotettiin omaksi seurakunnakseen jo vuonna 1922. Muurame sai oman kirkon vuonna 1929.


title: Girsu

text: Girsu oli kaupunki muinaisessa Sumerissa. Se sijaitsi Tigris ja Eufrat-jokien välissä, Tellohin kummulla. Kummun vanha nimi oli Girsu, ja tästä kaupunki sai nimensä. Girsu sulautui vähitellen siitä kaakkoon sijainneeseen Lagašin kaupunkivaltioon.


title: Girsu

text: Ranskalaiset arkeologit tekivät kaivauksia Tellohissa vuosina 1877–1933 ja löysivät yli 50 000 nuolenpääkirjoituksella kirjoitettu tekstiä. Ne ovat keskeinen lähde tutkittaessa 3000-luvun eaa. Sumeria.


title: Rumba (veistos)

text: Rumba on veistos, joka sijaitsee Porkkalankadulla, Salmisaaressa, Helsingissä. Veistäjä Martti Aiha on luonut Rumban ja pitää sitä yhtenä hänen parhaimmista teoksistaan. Rumba on valmistettu mustamaalatusta aluminiumista ja on 15 metriä korkea. Veistos kuuluu Helsingin taidemuseon kokoelmiin.


title: Rumba (veistos)

text: Rumba voitti vuonna 1994 palkinnon vuoden ympäristötaideteoksesta. Rumba sai palkinnon kokonaisuudesta jonka se luo Veli-Pekka Tuomisen suunnitteleman asunnon kanssa.


title: Rumba (veistos)

text: Alko juhli vuonna 1990 60-vuotisjuhliaan ja päätti juhlien kunniaksi järjestää kilpailun, jossa valittaisiin taideteos, joka lahjoitettaisiin Helsingin kaupungille ja sijoitettaisiin Alkon konttorin lähistölle Salmisaareen. Martti Aiha voitti kilpailun ja Rumba paljastettiin julkisesti ensimmäisenä kerta 5.4.1992.


title: Rumba (veistos)

text: Martti Aiha ajatteli monta asiaa suunnitellessaan teosta. Hän tiesi, että teoksen ohi kulkisi paljon liikennettä, joten hän halusi, että teoksen voisi kokea kokonaisuudessaan, vaikka menisi nopeasti sen ohi esimerkiksi bussilla. Hänen päätti mustan veistoksen väriksi, sillä hän piti sitä ainoana värinä joka sopisi ympäristöön. Rumban nimi perustuu tanssiin sekä liikenteeseen joka "rumbaa" veistoksen ohi.


title: Ukumbi

text: Ukumbi ry on suomalainen voittoa tavoittelematon organisaatio. Organisaation tarkoitus on tarjota arkkitehtuuripalveluita kehitysmaihin, joissa näitä palveluita on vähän. Ukumbin tavoiteryhmä on nuoret ja naiset, jotka ovat avun tarpeessa. Arkkitehdit Saija Hollmén, Jenni Reuter ja Helena Sandman perustivat Ukumbin vuonna 2007.


title: Ukumbi

text: Ukumbin perusideologia on köyhyyden estäminen ja ihmisoikeuksien edistäminen arkkitehtuurin avulla. Rakennuksien on myös oltava ekologisia, ja jos mahdollista olla rakennettu paikallisista tai kierrätetyistä rakennusmateriaaleista.


title: Ukumbi

text: Ukumbilla on projekteja muun muassa Tansaniassa, Senegalissa, Kambodjassa, Egyptissä ja Intiassa. Projektit ovat suojakoteja, lastenkoteja, kouluja ja nuorisokeskuksia.


title: Purísima Concepción (1779)

text: Purísima Concepción oli Espanjan laivaston vuonna 1779 vesille laskettu 112-tykkinen kolmikantinen Purísima Concepción -luokan linjalaiva.


title: Purísima Concepción (1779)

text:
Alus tilattiin Reales Astilleros de Esteirolta Ferrolista ja laskettiin vesille vuonna 1779.
Alus oli Cádizissa vuonna 1780 ja osallistui sotatoimiin Englanin kanaalissa. Alus kuului 9. elokuuta Britannian kuninkaallisen laivaston 52 aluksen saattueen vallanneeseen amiraali Luis de Córdova y Córdovan ja vara-amiraali Jose de Mazarredo y Salazarin johtamaan laivastoon.


title: Purísima Concepción (1779)

text: Alus oli 5. lokakuuta 1781 ankkurissa Cádizissa. Vuonna 1782 alus oli laivaston mukana Gibraltarin piirityksessä, mistä se palasi Cádiziin 15. huhtikuuta. Alus kuului 22. lokakuuta Espanjan laivaston 38 linjalaivan laivastoon Cape Spartelin taistelussa, mutta se ei osallistunut varsinaisiin taistelutoimiin.


title: Purísima Concepción (1779)

text: Vuonna 1784 alus lähti Cádizista Cartagenaan, missä se otettiin palvelukseen. Alus lähti 13. elokuuta Cartagenasta partiomatkalle fregatti Santa Gertrudisin kanssa palaten Cádiziin. Seuraavana päivänä 14. elokuuta alus tuki fregattia vallattaessa algerialainen merirosvoalus. Osasto saapui 15. elokuuta Cádiziin.


title: Purísima Concepción (1779)

text: Helmikuun alussa 1793 alus saapui palvelukseenottoa varten Cartagenaan, mistä se palasi Cádiziin. Alus lähti merelle 23. helmikuuta kuuden linjalaivan osaston kanssa kohti Cartagenaa, missä osasto liittyi Toulonia piirittäneeseen laivastoon. Laivasto lähti 2. lokakuuta Cartagenasta Touloniin, jonka edustalle saavuttiin 21. lokakuuta liittyen brittiläis-espanjalaiseen laivastoon. Toulonin kukistuessa 19. joulukuuta "Purísima Concepción" aloitti 25. joulukuuta paluumatkan Cartagenaan, jonne se saapui 31. joulukuuta.


title: Purísima Concepción (1779)

text: Alus oli 3. maaliskuuta 1795 Cádizissa ja 26. kesäkuuta 1796 Cartagenassa. Telakalla olleessa aluksessa syttyi tulipalo, jonka miehistö onnistui sammuttamaan ennen merkittävien vahinkojen syntymistä.


title: Purísima Concepción (1779)

text: Vuonna 1797 alus oli Cádizissa, joka oli Britannian kuninkaallisen laivaston piirittämä. Alus osallistui 14. helmikuuta Cavo São Vicenten taisteluun, jossa se oli toisen espanjalaisen laivueen komentajan kenraaliluutnantti Francisco Javier de los Ríosin lippulaivana päällikkönään José Escaño. Taistelussa aluksella sai surmansa kahdeksan ja haavoittui 21 miehistönjäsentä.


title: Purísima Concepción (1779)

text: Vuonna 1800 alus liitettiin Kanaalissa operoineeseen laivastoon. Myöhemmin samana vuonna alus oli saarrettuna Brestissä, jonka valvonnasta vastasi kontra-amiraali John Colpoys'n laivasto. Brestin saarto jatkui aina vuoteen 1801.


title: Purísima Concepción (1779)

text: Vuonna 1808 alus oli huollettavana Ferrolissa, mistä se siirtyi työn valmistuttua Cádiziin. Seuraavan vuoden alus oli satamassa. Myrsky osui 6. maaliskuuta 1810 Cádizin satamaan ja seuraavana päivänä aluksen ankkuri petti. Alus ajautui Ranskan hallussa olevaan rantaan. Alus joutui 8. maaliskuuta Ranskan laivaston alusten ja maajoukkojen maalitauluksi ja seuraavana päivänä ranskalaiset sytyttivät aluksen tuleen. Alus upposi rantaveteen.


title: Alberto Claramunt

text: Alberto Claramunt (s. 1973 Seinäjoki) on suomalainen toimittaja, joka vuodesta 2013 lähtien on työskennellyt kokoomuksen pää-äänenkannattajan "Nykypäivän" päätoimittajana.


title: Alberto Claramunt

text: Claramunt kirjoitti ylioppilaaksi Kurikan lukiosta vuonna 1992 ja opiskeli politiikan tutkimusta Tampereen yliopistossa. Vuodesta 1999 lähtien hän on työskennellyt toimittajana "Kauppalehdessä", "Aamulehdessä" sekä "Kalevassa". Ennen Nykypäivän päätoimittajaksi nimittämistään Claramunt työskenteli lehden toimituspäällikkönä. Hänen valittiin päätoimittajaksi maaliskuussa 2013 tehtävästä luottamuspulan vuoksi erotetun Tapani Mäkisen tilalle.


title: Alberto Claramunt

text: Alberto Claramuntin isä on kotoisin Espanjan Kataloniasta.


title: Entemena

text: Entemena oli Lagašin kuningas noin 2400 eaa. Hän oli valloittajakuningas Eannatumin veljenpoika. Entemenan mukaan on nimetty tuolta ajalta peräisin oleva, Ningirsu-jumalalle omistettu ja kaiverruksin koristeltu hopeavaasi, Entemenan vaasi.


title: Strawberry Jam

text: Strawberry Jam on yhdysvaltalaisen kokeellista pop-musiikkia tuottavan yhtye Animal Collectiven seitsemäs studioalbumi ja heidän ensimmäisensä Domino Records -levy-yhtiöllä. Albumi julkaistiin 10. syyskuuta 2007 ja siltä julkaistiin kaksi singleä, "Peacebone" ja "Fireworks".Albumi sai positiivista palautetta kriitikoilta ja yhdysvaltalainen musiikkisivusto Pitchfork nimitti albumin sijalle 6. "The Best Albums of 2007" -listalla.


title: Yamaha PZ

text: Yamaha Phazer, lyhennettynä Yamaha PZ, on Yamahan valmistama moottorikelkka, joka otettiin käyttöön vuonna 1984.


title: Yamaha PZ

text: Yamaha Phazer on yksi Yamahan suosituimmista moottorikelkkamalleista ja se sai monia seuraajia, kuten Phazer II, Phazer Deluxe, Phazer Mountain Lite, Phazer FX ja Phazer GT. Phazerissä oli kaksitahtimoottori vuosina 1984-2001, mutta myöhemmin Yamaha aloitti nelitahtimoottoreiden käytön. Esimerkiksi vuoden 2007 Yamaha Phazer FX:ssä on 500 cm3:n nestejäähdytteinen nelitahtimoottori Yamahan motocrossmalli YZ:sta.


title: Peter Jöback (albumi)

text: Peter Jöback on Peter Jöbackin esikoisalbumi, joka julkaistiin vuonna 1993. Kappaleet Jöback on säveltänyt ja sanoittanut yhdessä veljensä Michaelin kanssa.


title: My Friend

text: My Friend voi tarkoittaa ainakin seuraavia:


title: Amodiakiini

text: Amodiakiini (CHNClO) on kinoliinijohdannaisiin kuuluva orgaaninen yhdiste. Yhdistettä voidaan käyttää lääketieteessä malarian hoitoon. Amodiakiini kuuluu Maailman terveysjärjestön (WHO) ylläpitämään luetteloon tärkeimmistä lääkeaineista.


title: Amodiakiini

text: Huoneenlämpötilassa amodiakiini on väriltään keltaista kiteistä ainetta. Amodiakiinin vaikutusmekanismi on samankaltainen klorokiinin kanssa. Yhdiste metaboloituu ihmiselimistössä aktiiviseksi metaboliitiksi desetyyliamodiakiiniksi, joka kerääntyy malarialoisioon ja vaikuttaa muun muassa hemin aineenvaihduntaan. Amodiakiini on tehokas "Plasmodium falciparum"- ja "P. vivax"-loisioita vastaan, joskin myös resistenttiyttä esiintyy. Amodiakiinia käytetään tyypillisesti yhdistelmävalmisteena artesunaatin kanssa.


title: Amodiakiini

text: Amodiakiini on pääsääntöisesti hyvin siedetty lääkeaine. Tyypillisimpiä haittavaikutuksia ovat huonovointisuus, oksentelu, pääkipu, vatsakipu, yskä, anoreksia ja heikkouden tunne. Vakavampia haittavaikutuksia ovat maksatoksisuus, joka ilmenee pitkäaikaisessa käytössä, ja neutropenia. Nämä haittavaikutukset johtuvat todennäköisesti amodiakiinin aineenvaihduntatuotteena muodostuvasta kinoni-imiinistä.


title: Amodiakiini

text:
Amodiakiinin valmistukseen on kaksi yleisesti käytettyä tapaa. Ensimmäisessä parasetamoli reagoi Mannich-reaktiolla dietyyliamiinin ja formaldehydin kanssa muodostaen 4-asetamido-α-dietyuyliamino-o-kresolia. Tämän välituotteen amidiryhmä hydrolysoidaan happamissa olosuhteissa ja muodostuva välituote reagoi 4,7-dikloorikinoliinin kanssa amodiakiiniksi.
Toisessa valmistustavassa 4,7-dikloorikinoliini reagoi p-aminofenolin kanssa ja tätä vaihetta seuraa Mannich-reaktio dietyyliamiinin ja formaldehydin kanssa.


title: Ahlaisten seurakunta

text: Ahlaisten seurakunta oli Turun arkkihiippakuntaan kuulunut Suomen evankelis-luterilaisen kirkon seurakunta, joka toimi entisen Ahlaisten kunnan alueella Porissa.


title: Ahlaisten seurakunta

text: Ahlainen perustettiin Ulvilan seurakuntaan kuuluneeksi kappeliseurakunnaksi vuonna 1691. Vuonna 1861 se siirtyi kappeliseurakunnaksi Noormarkun seurakunnan alaisuuteen. Vuonna 1893 Ahlaisista tuli itsenäinen seurakunta. Vuonna 1972 Ahlaisten kunta liitettiin Porin kaupunkiin, mutta seurakunta jatkoi edelleen toimintaansa yhtenä Porin seurakunnista. Vuonna 2015 Ahlaisten seurakunta yhdistyi yhdessä Pihlavan seurakunnan ja Reposaaren seurakunnan kanssa uudeksi Meri-Porin seurakunnaksi.


title: Denis Spitsov

text: Denis Spitsov (s. 16. elokuuta 1996) on venäläinen maastohiihtäjä ja olympiamitalisti. ¨


title: Denis Spitsov

text: Spitsov saavutti pronssin 15 kilometrin vapaan hiihtotavan kilpailussa Korean talviolympialaisissa 2018 Samoissa kilpailuissa hän sai hopeaa viestissä ja vapaan hiihtotavan parisprintissä sekä oli yhdistelmäkilpailun neljäs.


title: Denis Spitsov

text: Spitsov saavutti nuorten MM-kilpailuissa kultaa viestissä, hopeaa 10 kilometrin vapaan hiihtotavan kilpailussa ja pronssia yhdistelmäkilpailussa 2015 sekä hopeaa viestissä ja pronssia 15 kilometrin vapaan kilpailussa 2016. Alle 23-vuotiaiden MM-kilpailuissa hän sai pronssia yhdistelmäkilpailussa ja 15 kilometrin vapaan kilpailussa 2017 sekä yhdistelmäkilpailun kultamitalin ja 15 kilometrin perinteisen hiihtotavan kilpailun hopean vuonna 2018.


title: Denis Spitsov

text: Spitsov kilpaili maailmancupissa ensimmäisen kerran Davosin sprintissä joulukuussa 2017. Seuraavan päivän 15 kilometrin vapaan hiihtotavan kilpailussa hän saavutti ensimmäiset maailmancupin pisteensä oltuaan seitsemäs. Parhaimmillaan hän on sijoittunut yksittäisessä maailmancup-kilpailussa viidenneksi Oslon vapaan hiihtotavan 50 kilometrin yhteislähtökilpailussa maaliskuussa 2018. Tour de Skin 2017–2018 päätösetapin osuusajoissa hän oli kolmanneksi nopein. Hän oli kolmas myös Lillehammerin Nordic opening -tapahtuman 15 kilometrin vapaan hiihtotavan kilpailussa 2018. Tour de Skillä 2018–2019 hän oli nopein Oberstdorfin 15 kilometrin vapaan hiihtotavan takaa-ajokilpailun osuusajoissa. Tourin lopputuloksissa hän oli kahdeksas.


title: Tikkiheinät

text: Tikkiheinät ("Bothriochloa") on heinäkasvien (Poaceae) heimoon kuuluva kasvisuku. Sukuun luetaan nykyisin kuuluvaksi 34 lajia.


title: Sonja Tirkkonen-Condit

text: Sonja Tirkkonen-Condit (s. 1940 Varkaus) on suomalainen käännöstieteilijä. Hän toimi professorina Joensuun yliopiston Kansainvälisen viestinnän laitoksella Savonlinnassa vuoteen 2007 asti, jolloin hän sai professori emeritan arvon. Hänen tutkimuksensa keskittyivät käännöksille tyypillisiin ongelmiin sekä vertailevaan tekstianalyysiin.


title: Sonja Tirkkonen-Condit

text: Tirkkonen-Condit syntyi 1940 Varkaudessa. Hänet hyväksyttiin Helsingin yliopistoon opiskelemaan englannin kieltä, mutta hän valitsikin sen sijaan kauppatieteet ja valmistui kauppatieteen maisteriksi Helsingin kauppakorkeakoulusta vuonna 1970. Omien sanojensa mukaan valintaan vaikutti hänen halunsa opiskella yhden kielen sijaan useampaa: englantia, ruotsia, saksaa ja espanjaa. Valmistumisen jälkeen hän työskenteli vähän aikaa Opetus- ja kulttuuriministeriössä kääntäjänä, minkä jälkeen hän siirtyi Savonlinnaan yliopistolehtoriksi. Vuonna 1979 hän aloitti soveltavan kielitieteen opinnot Essexin yliopistossa Isossa-Britanniassa. Valmistuttuaan Tirkkonen-Condit palasi Savonlinnaan ja aloitti Suomen Akatemian tuella lisensiaatintyönsä kääntäjien laadunarvioinnista, ja vuonna 1985 hän julkaisi väitöskirjansa argumentatiivisten tekstityyppien rakenteesta ja kääntämisestä. Väitöskirjassa analysoidaan muun muassa argumentatiivisten tekstien rakenteellisa aspekteja, kuten illokutiivisa tekijöitä, rakenteellisia erikoisuuksa tai tekstityypille ominaisia käännösongelmia. Vuonna 1993 Tirkkonen-Condit sai tittelin Professor of theory of language and translation.


title: Sonja Tirkkonen-Condit

text: Tirkkonen-Conditin käännöstieteellisen uniikkiteorian ydinasia ovat "uniikit elementit" (unique items): lähdekielen elementit, joilla ei ole vastaavuutta kohdekielessä. Hänen mukaansa niihin kuuluvat suomen kielen modaaliverbien tietyt semanttiset merkitykset kuten "uskaltaa" sekä liitepartikkeli "-kin". Kujamäki (2004) huomauttaa sellaisista suomalaisista ilmauksista, jotka saavat kontekstin perusteella erilaisia semanttisia ominaisuuksia, esim. "keli". Tirkkonen-Conditin mukaan käännetyt tekstit sisältävät keskimäärin vähemmän uniikkeja elementtejä kuin ei-käännetyt, koska lähdeteksti ei tarjoa kääntäjälle uniikkien elementtien käyttöä stimuloivia tekijöitä. Hänen empiirisissä tutkimuksissaan kävi ilmi, että käännöstaustaiset koehenkilöt pitivät tekstiä sitä todennäköisemmin käännöksenä, mitä vähemmän uniikkeja elementtejä se sisälsi. Toisaalta Tirkkonen-Condit on myös todennut uniikkien elementtien esiintymisen käännöksissä riippuvan tekstilajista: liitepartikkelia "-kin" esiintyy suomenkielisissä tekstityksissä runsaasti, mikä johtuu teknisten vaatimusten asettamasta suppeasta tilasta.


title: Saksan jalkapallon 1. Bundesliiga 1967–1968

text: Saksan Bundesliigan kausi 1967–1968 oli järjestyksessään viides Bundesliigan, Länsi-Saksan pääsarjan, kausi. Se alkoi 18. elokuuta 1967 ja päättyi 28. Toukokuuta 1968. Hallitsevana mestarina kauteen lähti Eintracht Braunschweig.


text: Jokainen joukkue pelasi kaksi peliä toisiaan vastaan, yhden kotona ja yhden vieraissa. Joukkueet saivat voitosta kaksi pistettä ja yhden pisteen tasapelistä. Jos kaksi tai useampia joukkueista oli tasapisteissä, sijoitus määräytyi maalikeskiarvolla. Joukkue, jolla oli eniten pisteitä kruunattiin mestariksi ja kaksi vähiten pisteitä kerännyttä putosivat seuraavaksi kaudeksi Regionalligaan.


text: Fortuna Düsseldorf ja Rot-Weiss Essenin putosivat Regionalligaan edellisen kauden päätteeksi. Heidän tilalleen nousivat Alemannia Aachen ja Borussia Neunkirchen.


text: Kausi 1967–1968 alkoi innovaatiolla: siitä lähtien oli sallittua vaihtaa yksi pelaaja vaihdosta kentälle "per" ottelu. Aiemmin vaihto oli sallittu ainoastaan loukkaantumisen takia.


text: Mestaruuden voitti 1. FC Nürnberg. Joukkue keräsi päävalmentaja Max Merkelin johdolla jatkuvasti pisteitä ja se olikin seitsemän pisteen karkumatkalla, kun puolet kaudesta oli pelattu. Edes pieni notkahdus kauden lopulla ei vaarantanut Nürnbergin ensimmäistä Bundesliigan mestaruutta, joka oli myös ennätyksellinen yhdeksäs Saksan mestaruus.


text: Sarjataulukon alakastissa putoajat varmistuivat jo neljä kierrosta ennen kauden loppua. Seuraavalle kaudelle Regionalligaan putosivat Borussia Neunkirchen ja Karlsruher SC.


title: Norja talviolympialaisissa 2014

text: Norja osallistui Sotšin talviolympialaisiin 2014 134:n urheilijan voimin.


title: San José (1783)

text: San José oli Espanjan laivaston vuonna 1783 vesille laskettu 114-tykkinen kolmikantinen Purísima Concepción -luokan linjalaiva.


title: San José (1783)

text:
Alus tilattiin Reales Astilleros de Esteirolta Ferrolista ja laskettiin vesille vuonna 1783.
Britannian kuninkaallinen laivasto valtasi 14. helmikuuta 1797 aluksen Cabo de São Vicenten taistelussa. Alus liitettiin kuninkaalliseen laivastoon nimellä "HMS San Josef".


title: San José (1783)

text: Vuodesta 1839 alkaen alus oli laivaston tykistön koululaivana. Aluksen päällikkyyden vastaanotti 10. elokuuta 1841 Joseph Needham Tayler, jolloin alus oli Devonportissa vartioaluksena. Alus romutettiin Devonportissa toukokuussa 1849.


title: Bafing Makanan luonnonpuisto

text: Bafing Makanan luonnonpuisto () on luonnonsuojelualue Kayesin alueella Malissa. Sen pinta-ala on 1 764,69 neliökilometriä.


title: Bafing Makanan luonnonpuisto

text: Vuonna 1990 perustettu luonnonsuojelualue sijaitsee Bafingjoen ympäristössä Kayesin alueen Kéniéban, Bafoulabén ja Kitan piireissä. Vuodesta 2002 lähtien se käsittää Koroufingin ja Wongon suojelualueet ja erillisen simpanssiensuojelualueen.


title: Bafing Makanan luonnonpuisto

text: Alue on pinnanmuodostukseltaan kukkuloita, laaksoja ja tasankoa. Sen ilmasto on pohjoisessa sudanilais- ja etelässä sudanilais-guinealaistyyppinen. Kasvillisuus on kuivaa savannia, avointa metsää ja pensaikkoa. Eläinkunta käsittää leijonia, leopardeja, puhveleja, antilooppeja, monia lintulajeja ja apinoita, joihin kuuluu laaja simpanssipopulaatio. Bafingjoen rannoilla elää virtahepoja ja tulva-altaissa krokotiileja. Uhanalaisia lajeja ovat jättiläishirviantilooppi, hyeenakoira ja guineansimpanssi.


title: Bafing Makanan luonnonpuisto

text: Seudun asukkaat ovat etupäässä mandinkoja, jotka harjoittavat maanviljelyä, karjanhoitoa ja metsien hyödyntämistä. Manantalissa on vesivoimalaitos. Matkailun keskuksena toimii Kouroukoton kylä.


title: Bafing Makanan luonnonpuisto

text: Malin ja Guinean rajaseudulle suunnitellaan Bafing Famélén luonnonsuojelualuetta, joka käsittäisi Bafingin pohjoisvyöhykkeen (2 505,09 neliökilometriä) ja perusteilla olevan Galé Limakolen kaakkoisvyöhykkeen (821,30 neliökilometriä).


title: San Nicolás (1769)

text: San Nicolás oli Espanjan laivaston vuonna 1769 vesille laskettu 80-tykkinen kaksikantinen linjalaiva.


title: San Nicolás (1769)

text:
Alus tilattiin Astillero Realilta Cartagenasta ja laskettiin vesille vuonna 1769.
Britannian kuninkaallinen laivasto valtasi 14. helmikuuta 1797 aluksen Cabo de São Vicenten taistelussa. Alus liitettiin kuninkaalliseen laivastoon nimellä "HMS San Nicolas".


title: San Nicolás (1769)

text: Aluksesta tehtiin vankilaiva vuonna 1800 ja myytiin romutettavaksi 3. marraskuuta 1814.


title: Ampumahiihto talviolympialaisissa 2014 – miesten normaalimatka

text: Miesten ampumahiihdon normaalimatka talviolympialaisissa 2014 käytiin 13. helmikuuta ampumahiihtokeskus Laurassa. Kilpailun voitti ranskalainen Martin Fourcade. Hopealle hiihti Saksan Erik Lesser ja pronssia voitti Venäjän Jevgeni Garanitšev.


text: Heinäkuussa 2015 uutisoitiin, että kilpailuun osallistunut venäläinen Aleksandr Loginov oli antanut marraskuussa 2013 positiivisen dopingnäytteen. Käryn vuoksi Loginovin tulos hylättiin.


text: Jokaisesta sakosta lisätty yksi minuutti loppuaikaan.


title: Tenoritorvi

text: Tenoritorvi on b-viritteinen vaskipuhallin. Sen ääniala on oktaavia matalampi kuin b-trumpetilla eli E2–B♭4. Sille kuitenkin kirjoitetaan nuotit kuin trumpetille, oktaavia matalamman äänialan vuoksi vain suurta noonia korkeammalle. Tenoritorvessa on yleensä kolme venttiiliä ja sen putket ovat halkaisijaltaan eufoniumia kapeammat, jotenka äänikin on kapeampi.


title: Esmee Visser

text: Esmee Visser (s. 27. tammikuuta 1996) on alankomaalainen pikaluistelija. Hän voitti olympiakultaa 5 000 metrillä Pyeongchangissa 2018 ajalla 6.50,23. Aiemmin samana vuonna hän voitti Euroopan-mestaruuden 3 000 metrillä. Hän voitti nuorten maailmanmestaruuden joukkuetakaa-ajossa 2015.


title: Gree Electric Appliances

text: Gree Electric Appliances eli Gree Electric Appliances Inc. of Zhuhai () on suuri, Kiinan johtaviin lukeutuva ilmastointilaite- ja kodinkonevalmistaja. Se on kansainvälinen vientiyritys, jolla on liiketoimintaa 160 maassa. Yhtiön keskeisiä tuotemerkkejä ovat Gree, Tosot ja Kinghome. Forbes Global 2000 -listalla (2015) yhtiö oli maailman suurin kodinkonevalmistaja.


title: Gree Electric Appliances

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla yhtiö oli vuonna 2017 sijalla 364. Se luokiteltiin tällä listalla Kiinan 40. suurimmaksi pörssiyritykseksi. Vuonna 2016 Gree Electric oli markkina-arvoltaan neljänneksi suurin Shenzhenin pörssiin listautuneista yrityksistä (148,107 mrd. RMB). Toukokuussa 2017 yhtiön markkina-arvo oli 27,7 miljardia Yhdysvaltain dollaria. Vuoden 2016 liikevaihto oli 15,3 miljardia USD.


title: Demetrice Nguyen

text: Demetrice Nguyen (s. 9. kesäkuuta 1994 Compton, Kalifornia) on yhdysvaltalainen näyttelijä. Hänet tunnetaan muun muassa rooleistaan elokuvissa "Grudge Match", "Pair of Kings", sekä Chris "After Earth".


title: Kyyhkysenmäki

text: Kyyhkysenmäki on asuinalue Lohikosken kaupunginosan kaakkoispuolella Jyväskylässä. Alue koostuu enimmäkseen 1940- ja 1950-luvuilla rakennetuista omakotitaloista. Kyyhkysenmäen läheisyydessä sijaitsevat Seppälän alueen monipuoliset palvelut sekä Lahjaharjun hautausmaa.


title: Kyyhkysenmäki

text: 1920- ja 1930-luvuilla alueelle rakennetiin työläistaloja, joista osa on vielä jäljellä. Jälleenrakennuskaudella 1940- ja 1950-luvuilla valmistui suurin osa alueen taloista. Kyyhkysenmäellä on tehty myös täydennysrakentamista 1960–2010-lukujen aikana.


title: Vaasan valtaus

text: Vaasan valtaus oli 28. tammikuuta 1918 tapahtunut Suomen sisällissodan sotilasoperaatio, jossa valkoiset valtasivat Vaasassa toimineet venäläiset varuskunnat ja ottivat kaupungin hallintaansa. Kyseessä oli osa kenraali C. G. E. Mannerheimin määräämää Pohjanmaan venäläisvaruskuntien aseistariisuntaa, jota valkoisten historiankirjoituksessa on pidetty myös niin sanotun vapaussodan alkuna.


title: Vaasan valtaus

text: Eversti Martin Wetzerin johtamat suojeluskuntalaiset saivat Vaasassa sijainneet kuusi venäläista kasarmia haltuunsa lähes kokonaan ilman vastarintaa. Huonosti motivoituneilla venäläisillä ei ollut juurikaan kiinnostusta puolustautumiseen, vaan he odottivat ainoastaan kevään aikana luvassa ollutta kotiuttamista. Lisäksi suurin osa venäläisistä upseereista oli valkoisten puolella, koska he eivät kannattaneet Venäjällä valtaan noussutta bolševikkihallitusta, eivätkä he siksi ryhtyneet johtamaan joukkojensa puolustusta. Vaasan sijoitetuista venäläisistä ainoastaan vallankumoukselliset merisotilaat tekivät jonkin verran vastarintaa, ja koko aamuyöllä alkanut operaatio päättyi viimeistenkin venäläisten antautumiseen seuraavan iltapäivän aikana.


title: Vaasan valtaus

text: Ensimmäisen maailmansodan aikana Pohjanlahden rannikolle sijoitettiin Saksan maihinnousun varalta runsaasti venäläisiä joukkoja, joiden keskuspaikkoina toimivat Vaasa ja Oulu. Syyskuun 1917 jälkeen niiden lukumäärä laski niin, että tammikuun lopussa syksyn 21 000 miehestä oli jäljellä enää noin 7 500. Vaasassa oli tuolloin 1 500–2 000 sotilasta, joista kuitenkin vain parisataa oli taistelukuntoisia. Suurimman osan varuskunnasta muodostivat ukrainalaiset jalkaväkisotilaat, joilla oli Venäjällä myös omia itsenäistymispyrkimyksiä, eivätkä he siksi olleet innokkaita taistelemaan maan etujen puolesta. Loput kannattivat bolševikkeja tai odottivat ainoastaan kevään aikana luvassa olevaa kotiuttamista. Jalkaväen yksiköiden lisäksi kaupunkiin oli sijoitettu rannikkotykistöä, Itämeren laivaston merisotilaita sekä erilaisia tiedustelu-, viesti- ja vakoiluosastoja. Sotilaita oli kuudella eri kasarmilla, jotka keskustan lisäksi sijaitsivat Palosaaressa ja Vaskiluodossa. Varuskunnan pääjoukko oli majoitettu Aleksanterintorin laidalle vanhaan kasarmiin, jonka lisäksi merisotilaita oli Rantakadun kasarmilla sekä Raastuvankadun kansakoululla.


title: Vaasan valtaus

text: Vapaussotakirjallisuus on väittänyt venäläissotilaiden syyllistyneen Vaasassakin laajasti erilaisiin väkivaltaisuuksiin ja ryöstöihin, mutta todellisuudessa kyse oli vain joidenkin yksittäisen sotilaiden toimista. Muutoinkin varuskunta pysyi levottoman syksyn 1917 aikana puolueettomana ja keskittyi vain sille määrättyihin sotilaallisiin tehtäviin. Vaasassa toimi sotilaiden valitsema varuskuntakomitea, joka marraskuun yleislakon aikana teki yhteistyötä työväenjärjestöjen ja sosiaalidemokraattisen kunnallisjärjestön kanssa, mutta työläisten johtaman miliisin ja suojeluskuntien välisissä yhteenotoissa se kuitenkin pysyi puolueettomana. Vielä 17. tammikuuta pidetyssä kokouksessa varuskuntakomitea totesi, ettei se aio puuttua eri osapuolten välisiin erimielisyyksiin. Vuoden 1917 lopusta lähtien oli esiintynyt joitakin aseellisia yhteenottoja, mutta nekin johtuivat lähinnä suojeluskuntalaisten provosoinneista, joita Vaasassa toiminut suojeluskuntapiirin johto pyrki hillitsemään.


title: Vaasan valtaus

text: Venäläinen upseeristo puolestaan ei tunnustanut lokakuun vallankumouksen myötä valtaan noussutta bolševikkihallitusta, vaan teki yhteistyötä suojeluskuntia johtaneen eversti Paul von Gerichin kanssa. Venäläisten päällikkönä toiminut vara-amiraali Nikolai Podgurski tiedotti valkoisia yksiköidensä tilasta, ja myös suurimmaksi osaksi upseerien perheenjäsenistä koostunut Vaasan venäläinen siviiliväestö tuki suojeluskuntalaisia avustamalla hyökkäysvalmisteluissa. Eversti von Gerichin mukaan venäläisten hoitama kaupungin puhelinlaitos oli jo joulukuun lopussa suojeluskuntalaisten halussa, ja salakuuntelun avulla he pysytyivät seuraamaan vallankumouksellisten sotilaiden toimia. On pidetty mahdollisena, että Vaasassa olleet venäläiset komentajat olisivat tehneet suomalaisten valkoisten kanssa salaisen sopimuksen antautumisesta aseistariisunnan yhteydessä, mutta tätä ei ole voitu osoittaa.


title: Vaasan valtaus

text: Kun Pohjanmaan suojeluskuntalaiset olivat syksyn 1917 aikana saaneet salakuljetettuja aseita Saksasta, alettiin usealla paikkakunnalla kokoamaan suojeluskuntaosastoja. Jäsenten määrä kasvoi pelkästään Etelä-Pohjanmaalla 11 500 mieheen, joten sisällissodan käynnistyessä suojeluskuntalaisilla oli jo miesylivoima venäläisiin nähden. Aseiden avulla suojeluskuntalaiset pystyivät myös ensimmäistä kertaa haastamaan venäläisiä, ja joulukuun aikana Vaasan seudulla tapahtuikin useita välikohtauksia. Osa venäläisistä upseereista kuitenkin toimi yhteistyössä suojeluskuntajohdon kanssa. Syksyllä 1917 Vaasan venäläisen sotaväen päällystö hyväksyi suojeluskuntien järjestäytymisen, ja myös harjoitukset tapahtuivat venäläisten suostumuksella, koska upseeristo piti niitä ensisijaisesti vallankumouksellisten sosialistien vastavoimana. Vaasan ympäristökunnissa venäläiset upseerit jopa kouluttivat suojeluskuntalaisia.


title: Vaasan valtaus

text: Kun senaatin puheenjohtaja P. E. Svinhufvud nimitti kenraali C. G. E. Mannerheimin sotilaskomitean puheenjohtajaksi 15. tammikuuta, määräsi hän samalla Mannerheimin perustamaan kaksi puolisotilaallista yksikköä suojeluskuntien vahvimmalla tukialueella Etelä-Pohjanmaalla. Seutu oli joulukuussa valikoitunut valkoisten toiminnan keskukseksi hyvien kulkuyhteyksien sekä alueen heikon työväenliikkeen vuoksi. Valkoisen armeijan ylipäälliköksi nimitetty Mannerheimin saapui Vaasaan 19. tammikuuta ja perusti esikuntansa Vaasan läänin maaherran Teodor Heikelin asuntoon. Mannerheimin alkuperäisenä tarkoituksena oli evakuoida venäläiset joukot rauhanomaisesti, mutta 25. tammikuuta hän muutti suunnitelmaansa kuultuaan Karjalassa puhjenneista suojeluskuntien ja punakaartien välisistä yhteenotoista. Mannerheim päätti nyt luoda Etelä-Pohjanmaalle valkoisen armeijan tukialueen riisumalla venäläiset varuskunnat aseista. Hyökkäyksen ajankohdaksi hän määräsi 27.–28. tammikuuta. Mannerheim antoi Vaasan valtauksen esikuntapäällikkönsä, eversti Martin Wetzerin hoidettavaksi, ja siirsi turvallisuussyistä viime hetkellä oman esikuntansa Ylihärmään, mistä käsin hän johti koko Pohjanmaan operaatiota. Venäläiset upseerit olivat tietoisia tulevasta hyökkäyksestä, sillä Wetzer oli jo ennen valtauksen käynnistymistä neuvotellut venäläisen everstin kanssa Mannerheimin aikeista. Vaasassa oli jo syksystä lähtien toiminut myös työväen järjestyskaarti, mutta se ei vallankumouksen käynnistyessä uudelleenorganisoitunut punakaartiksi, ja näin kaupungissa vältyttiin valkoisten ja punaisten välisiltä yhteenotoilta.


title: Vaasan valtaus

text: Wetzerin käyttöön osoitettiin Vaasan, Mustasaaren, Koivulahden, Maksamaan, Vöyrin, Oravaisten ja Laihian suojeluskunnat, joita oli yhteensä 26. Ne käsittivät noin 1 680 miestä, joilla oli käytössään seitsemän konekivääriä.


title: Vaasan valtaus

text: Hyökkäys alkoi Laihiaa lukuun ottamatta kaikkialla Pohjanmaalla 28. tammikuuta kello 3 aamuyöllä. Laihialla sijaitseva Hulmin varuskunta oli tarkoitus vallata jo edellisenä iltana, jotta sieltä saatuja aseita voitaisiin käyttää Vaasan valtauksessa. Hulmiin tehty hyökkäys kuitenkin onnistui vasta toisella yritämällä, eivätkä siihen osallistuneet joukot ehtineet Vaasaan. Vaasassa aseistariisunnan alkaessa varuskunnan venäläisen päällystön on kerrottu olleen juhlimassa hotelli Ernstissä, eivätkä he osallistuneet kasarmien puolustamiseen.


title: Vaasan valtaus

text: Eversti Wetzer jakoi miehensä viiteen kolonnaan. Everstiluutnantti Waldemar Appelgrenin komentama Sepänkylän kolonna (700 miestä) saapuisi kaupunkiin idästä ja luutnantti Gustaf Schaumanin komentama Vanhan Vaasan kolonna (450 miestä) kaakosta, ja ne piirittäisivät keskustan kasarmialueen kahdelta suunnalta. Luutnantti Emil Bruunin komentama Gerbyn kolonna (180 miestä) saapuisi pohjoisesta valtaamaan Palosaaren kasarmit ja jääkärivänrikki Oskar Peltokankaan komentama Sundomin kolonna (150 miestä) tulisi etelästä merenjään yli valtaamaan Vaskiluodon tykistökasarmit. Luutnantti Wolter Asplundin komentama Vaasan suojeluskunta miehittäisi radioaseman, puhelinkeskuksen ja varikon sekä katkaisisi viestiyhteydet ulos kaupungista. Sepänkylän kolonnasta siirrettäisiin täydennysmiehiä Gerbyn kolonnan avuksi.